Azkoitia Bai herri plataformak martxoko udalbatzarrean esandakoak eta bozkatutakoak - - Maxixatzen.eus\nAzkoitia Bai herri plataformak martxoko udalbatzarrean esandakoak eta bozkatutakoak\nAzkoitia Bai 2022-03-31 08:30\nAzkoitia Bai herri plataformak martxoko udalbatzarrean esandakoak eta bozkatutakoak.\n2.- Kreditu gehigarri bidez kredituak aldatzeko Azkoitiko udaleko 1 zenbakidun espedientearen onespena.\nParke estalia lehengoratzeko erabiliko den kopurua da esanguratsuena, eta kopuru horren ia guztia, aseguru etxeek ordainduko digutela kontutan hartuta, baietz bozkatuko dugu.\n3.- Kreditu gehigarri bidez kredituak aldatzeko Zubiaurre-Elkargune Institutuko 1 zenbakidun espedientearen onespena.\nGastu guztiak bertako teknikariak ikusitako beharrei aurre egiteko ipinitakoak dira, eta horiek erabiltzaileen erosotasunera bideratutako gastu arruntak direla jakinda, gure baietza emango diogu.\n4.- Kreditu gehigarri bidez kredituak aldatzeko San Jose Egoitzako 1 zenbakidun espedientearen onespena.\nBadakizue, gure ustez, San Jose egoitzan momentuz eman beharreko pausoek bertako egoiliarren eta langileen ongizatera bideratuak izan beharko luketela.\n2015ean, eskumena Aldundiarena zela garbi utzi ondoren eta kudeaketa Kabiaren bidez kudeatuko zutela jakinda, bai ala bai eman beharreko pauso hau emateko hitzarmena sinatu genuen. Zazpi urteren ondoren, bertan bizi direnen eta bertako langileen bizi kalitateak okerrera egin dute, eraikinak okerrera egin du, langileek ez dute egoiliarra artatzeko astirik, kudeaketa kexak ugaritzen doaz eta horren adibide asko eta asko azaldu ditugu azken urteetan.\nGauzak horrela dauden bitartean, eta bertako langileek eta egoiliarrek kudeaketa berriro herrira bueltatzeko desioa eta beharra erakutsi diguten garai hauetan, gure taldeak garbi azaldu dio udalari, ez dela lagapen hau egiteko momentu egokia. Orain ematen ari garen pauso hauek ez dute guretzat inongo premiarik. Ongizateko gaiak dira garrantzitsuenak eta gainontzekoak ondoren tratatu beharrekoak; beraz, lehendabizi arazo pertsonalak eta gero ondasun eta diru kontuak.\nDena den, puntu honetan diru kontuak aipatzen direnez, horren aurrean dugun iritzia garbi utzi nahi dizuegu.\nUdaletxeko kontuhartzailetzatik egindako zenbakien arabera, San Jose egoitzako eraikinaren lagapenagatik, 39.727,60 euro kobratu behar lituzke Azkoitiko herriak, hitzarmena egin zen garai haietan egin genituen inbertsioak urteetan amortizatu behar izaten direlako. Aldundiak, ordea, ez ditu kontuta hartu inbertsio horiek, eta 67.996,76 euro ordaindu beharko ditugula agindu digute pasa den martxoaren 24an, hau da, pasa den asteko ostegunean. Beraz, ez dio axola gure herriak egoitzako ongizatera bideratutako inbertsioak egin dituen edo ez, ez dio axola egoitza erortzeko zorian utzi izan bagenu, ezta bertako egoiliarren bizi kalitatea bermatzera garamatzan inbertsioak egingo ez bagenitu ere. Aldundiak ez liguke inongo eragozpenik jarriko eta diru kopuru berdina ordaintzea eskatuko liguke. Eskerrak, Aldundiaren esku utzi aurretik, udaletxeak arduraz jokatu eta gastatu behar zena gastatu zuen garai haietan.\nHorrela ikusita, nahikoa garbi dago Aldundiak dioenak ez duela inongo zentzurik, eta garbi uzten du dirua ongizatearen gainetik duela. Baina, udaleko teknikariak arrazoi osoa duela ez dugu inongo zalantzarik, eta ez dago abokatua izan beharrik Foru Aginduan idatzita dagoena ulertzeko, hitzarmen horren 4. Artikuluaren 'C' atalean argi eta garbi esaten baitu inbertsio-amortizazioak kontutan hartu behar direla:\n4.artikulua. Zerbitzuei egotzi dakizkiekeen zuzeneko gastuak.\nc) Dagokion ekitaldian eta aurrekoetan egindako inbertsioa amortizatzeagatik sortutako gastuak, ibilgetuen balio-bizitzaren arabera kalkulatuak, kontabilitate alorreko araudiari jarraituz toki entitateak aplikatzen dituen irizpideak kontuan hartuta.\nDena den, herriko Udal Gobernuak Aldundiarekin harreman txarrik ez duela nahi eta eskatutako diru kopurua ordainduko duela dio. Gure udalean egin diren kontuen eta Aldundian egin direnen arteko diferentzia 107.724,36 eurokoa da. Garbi utzi dugu, eta gu ez gaude ordainketa hori egitearen alde. Beraz, ezetz bozkatuko dugu. Udal Gobernuak Aldundiarekin harreman txarrik nahi ez duen moduan, herritarrarekin ere erantzukizuna du. Hori horrela, udaleko komunikazio zerbitzua aprobetxatuz, garbi dugu herriari gertatutakoaren informazioa zabaltzea ezinbestekoa izan beharko lukeela, eta horrela adierazi digute hainbat herritarrek.\nAmortizazioetan dugu ia diferentzia bakarra, baina 130.000 euro dira, beraz kopuru handia.\nHitzarmena bete behar dugula diozue behin eta berriz. Ea ba hitzarmenak dioena betetzen dugun, eta garbi jartzen duen bezala, tokatzen zaiguna kobratzen dugun.\nAldundiak berak bidalitako Foru Agindua errespetatzeko intentziorik ez badu, esan dezala lehen egunetik zenbat kobratzea nahi duen, eta horrela gure teknikariak beste lan batzuk egiteko beta hartuko luke, batik bat, udaleko beste alderdi guztiak –nahiz eta ados ez egon– agindutakoa onartzearen alde agertzen badira.\nUdalean nagoen zazpi urteetan ez zait orain arte horrelakorik gertatu: udalean zenbait urtetako azterketa egin ondoren, diru bat kobratzea tokatzen zaigula erabaki, beste aldeak kobratu ez, eta gainera, ordaindu egin beharko dugula esanda, udala bera izan ordaintzeko presa duena?\nEta bukatzeko, udaleko txosten tekniko baten aurkako erabakia hartzera goaz. Eman den arrazoi bakarra, Aldundiarekin harreman txarrik ez dugula nahi esatea izan da. Nahikoa al da horrekin? Norbait, legea urratzen ari garela esanez badatorkigu, hori al da eman behar diogun argudio bakarra?\nOrain dela hilabete batzuk, zeuk esan zenuen, Javier, laster izango genituela berri onak. Zuek esaten dituzuen fruitu horiek eman zain gaude.\n5.- 2022ko ordenantza fiskalen aldaketaren hasierako onespena, udal jabari publikoa okupatzeagatiko tasa arautzen duena, laginketak edo zangak irekitzeagatiko tasa.\nHurrengo urteetan izan ditzakegun zanga luzeenak, beharbada, Oletako parke eolikoan tokatuko zaizkigu. Halere, gaur egun ditugun datuen arabera, gauza gutxi ziurtatu dezakegu. Alde batetik, parke eoliko horren behin betiko proiektua egin gabe dago, eta oraindik sei bat hilabete beharko dira Azkoitiko lurretan izango duen eragina argitzeko. Bestetik, herriko landa eremuko mugek gaur egun fidagarritasun gutxi dutela esan berri digute udal teknikariek, eta ezinbestekoa iruditzen zaigu, parke eolikoko obrak hasten direnerako, bertako lurren mugak argi izatea. Ordenantza hau aldatu aurretik erabakita egon behar lukete horiek, lur horiek pribatuak edo herri lurrak diren jakin ahal izateko.\nBeraz, Oleta gainean egingo diren zanga eta pistek herri lurretan izango duten eragina argitu arte, ez dugu uste ordenantza hau aldatzeko pausorik eman behar genukeenik. Landa bideen tasak arautzeko eskatu genizuenean eman zeniguten erantzun berdina emango dizuegu: lehendabizi inbentarioa bukatu, eta ondoren erabaki beharko dira inbentario horri lotuta dauden gaiak, bai landa bideen tasak eta bai landa lurretako zanga nahiz pistak ere.\n6.- 2021eko Udal Inbentarioaren aldaketaren onespena, Azkoitiko 13700 jabetza erregistroko finka zenbakia duen San Jose Egoitzaren ondasun higiezinaren desafektazioaren ondorioz.\nSan Jose egoitza Aldundiari uzteko eman behar den beste pausu bat da hau ere. Kudeaketa Aldundiaren esku gelditu zenetik, bai gure taldearen ustez eta bai bertako egoiliarren, senideen eta langileen iritziz egoitzako bizi kalitateak behera egin du, eta beraz, ezetz bozkatzen jarraituko dugu.\n7.- Azkoitiko udalerriko bake-epaile titularra eta ordezkoa hautatzeko jardunbideari hasiera ematea.\nAspaldian pertsona bera dago ardura horrekin, eta ez jarraitzeko motiborik ikusten ez diogunez, baietz bozkatuko dugu.\n8.- 2022ko Udal langileen ordainsarien igoeraren onespena.\nEgia da %2a dela igo genezakeen kopururik handiena, baina KPIak azken urtean eman duen datuaren arabera, hasiera batean behintzat, gutxitxo zela iruditu zitzaigun. Dena den, udaletik dugun ahalmen bakarra kopuru horren barruan dagoen zerbait erabakitzea denez, eta esan bezala gehieneze ere %2a igo daitekeela dela kontutan hartuz, baietz bozkatuko dugu.\n9.- EAJ/PNV, EH Bildu eta Azkoitia Bai udal taldeek aurkeztutako mozioa, 5G teknologiaren inguruan.\nGure taldeak, mozio eta adierazpenen aurrean beti egin izan du aldarrikapen berdina, eta %99an ezetz bozkatzen dugu. Pleno batean idatzi bat irakurri eta aurretik beste ezer landu gabeko mozioak eta adierazpenak onartzeak ez du gure ustez herritarrengan inongo eraginik.\nBaina mozio hau ondo landu dela iruditzen zaigu.\nHasteko, mozioa aurkeztu zuen taldeak herri osora zabaldutako hitzaldi bat antolatu zuen Elkargunean. Ondoren, parte hartu nahi izan duten udal talde guztiekin hainbat bilera egin ditugu, eta guztiok izan dugu aukera iritzia emateko eta mozio bat adosteko. Hauxe da, hain zuzen, guk aldarrikatu duguna. Beti esan izan ohi dugu, mozioak aurretik batzordeetan edota bileretan landu behar direla; horretarako prest agertuko gara beti, eta mozio honetan horrela jokatu dugu. Beharbada, banan banan galdetuz gero, hasiera batean inork ez luke aukeratuko mozio hau. Alde guztiak entzun eta luze eztabaidatu ondoren adostua sa, eta horrek, guretzat behintzat, bere garrantzia du. Beraz, eta berriro diot, eztabaidatu ondoren, bakoitzak erabakiko du zer egin, aurkeztutako mozioa onartu, aldatu, beste bat aurkeztu edo atzera egin. Gaur aurkezten den mozioak, bileretan parte hartu dugun udal talde guztion oniritzia du, eta hori ere positibotzat jotzen dugu. Besterik gabe, eta mozioari gure baietza eman aurretik, bide hau jarraitzea eskatu nahi genieke beste alderdiei.\n10.- Azkoitiko Udala, Zubiaurre-Elkargune Institutua eta San Jose Egoitzaren 2021eko aurrekontuaren likidazioaren kontuhartzailetzaren txostenen eta alkatetza dekretuen berri ematea.


LOMCE onartu da: Zapaterorena baino okerragoa da\nInicio / LOMCE onartu da: Zapaterorena baino okerragoa da\nFecha de publicación 22/octubre/2013\nAurreko ostegunean, Espainiako Legebiltzarrak LOMCE hezkuntza legea onartu zuen. Aldeko 178 bozka, kontrako 137 eta 3 abstentzio izan ziren. Bere tramiteak Senatuan jarraituko du. Duela gutxi, Martinez Camino gotzaiak esan zuen moduan, LOMCEk ez ditu Eliza eta Estatuaren Akordioak betetzen. Hala da, Zapateroren LOEk ez bezala, PPren lege honek ez du Erlijio-ikasgaia Batxilergoan eskeintzen. Haur Hezkuntzan ez du aipatu ere egiten, ezta Lanbide Heziketan ere.\nHortaz gain, ikusi beharko da Alderdi Popularrak hasiera batean agindutakoa betetzen duen, hau da, Erlijio-ikasgaia eta bere alternatiba konputagarriak ote diren (hauxe da Akordioek esaten dutena). PPko hezkuntza arduradunak berak, Sandra Moneok, iragarri baitzuen gai hau ez zela Gobernuarentzat «marra gorri bat» eta alda zitekeela.\nBestalde, oraindik ikusteke dago zertan geratuko den Erlijio-ikasgaiaren alternatiba (Kultura eta Gizarte Balioak Lehen Hezkuntzan eta Balio Etikoak Bigarren Hezkuntzan). Beste Hiritartasunerako Hezkuntza bat izateko arriskua dago. Izan ere, Alderdi Popularrak bere garaian esan zuen moduan, Hiritartasunerako Hezkuntzako «balioak» zeharkako gaiak bezala mantenduko dira.\nGainera, Wert Ministroak iragarri zuenez (Estatu Kontseiluaren irizpenari jarraikiz) Erlijioko ikasleek aldi berean alternatiba aukeratu ahal izango dute, balioen hezkuntza jasotzeko ere. Honela, sektarismo handiz, Erlijioa eta balioak kontrajartzen dira. Ez al dago baliorik Erlijioan? Ikusmira ateo batetik balioez hitz egin al daiteke? Estatuak soilik hezi al dezake balioetan?\nNabarmentzeko beste alderdi bat humanitateen baztertzea da. Hala, beste gauza askoren artean, Filosofiaren Historia ez da jada enbor-ikasgai bat izango. Gizakiaren ikusmira utilitarista bat ezartzen da.\nEsan dugun bezala, Zapatero «maltzurraren» hezkuntza legea baino okerragoa da LOMCE. Zenbait sektorek esaten dutena esanda ere, egia esan, PPren hezkuntza legea PSOErena baino askoz materialista eta ateoagoa da.


Orduz aldatu dituzte Izarok eta Deñek eskainiko dituzten kontzertuak - Azpeitia - uztarria.eus\nOrduz aldatu dituzte Izarok eta Deñek eskainiko dituzten kontzertuak\nJulene Frantzesena 2020-11-09 14:27\nIzaro Andres kontzertu batean. (Izaro)\nAzaroaren 21ean, zapatua, izango dira bi musikarien kontzertuak. Eusko Jaurlaritzak ezarritako neurriak tarteko orduz aldatu ditu Kulturazek: lehen emanaldia 16:00etan izango da, eta 19:00etan bigarrena.\nDatorren azaroaren 21ean, larunbatez, Soreasu antzokiko agertokian izango dira Izaro eta Deñe musikariak. Bi emanaldi eskainiko dituzte, baina Eusko Jaurlaritzak ezarritako neurri berriak tarteko, 21:00etarako amaitu behar dira kultur ekitaldiak, eta horregatik, bi musikarien emanaldiak orduz aldatu ditu Kulturaz kooperatibak. Hain zuzen ere, lehen emanaldia 16:00etan eskainiko dute, eta bigarrena, berriz, 19:00etan. Bi saioetarako sarrera guztiak agortuta daude aspaldidanik.


Guraso berbalagunek arratsalde polita pasa zuten Barixakuak Jolasian - etakitto.eus\nGuraso berbalagunek arratsalde polita pasa zuten Barixakuak Jolasian\n0 Berbetan gurasoak, Berbetan orokorra, Euskara\nETA KITTO 2019, Aza 26\nGurasoak Berbetan familia giroan euskeraren erabilera bultzatzeko …eta kitto! Euskara Elkarteak antolatzen duen programak saioa izan zuen joan den barixakuan. Kanpaina berezia egiten dihardu …eta kitto! Euskara Elkarteak, Haur Hezkuntzako familiak programan parte hartzera animatzeko. Helburu horrekin antolatu zuen, hain justu, barixakuko ekintza. Guraso eta seme-alabek primeran pasa zuten jolas artean.\nHurrengo saioa abenduaren 13an izango da eta gabonetako apaingarriak egingo dituzte, 17:00etatik 18:00etara …eta kitto!-n bertan. Tailerrean parte hartzeko Gurasoak Berbetan programan izena emanda egon behar da, baina izena eman gabe ere parte hartu nahi duenak, aldez aurretik deitu dezake 943200918 telefonora.\n#Barixakuak Jolasian#guraso berbalagunak#gurasok berbetan\n« Luis Roquero, La Revoltosako eszena-zuzendaria: “Komedia korala bihurtu dugu La Revoltosa” “`Infoxikazioaren´ aurrean, trebetasunak” (Eva Alberdi) »


Ikasle Abertzaleak: “Indarkeria matxistaren aurrean antolkuntza komunista” | Mondraberri Arrasateko Ataria\nHasiera Albisteak Ikasle Abertzaleak: “Indarkeria matxistaren aurrean antolkuntza komunista”\nIkasle Abertzaleak: “Indarkeria matxistaren aurrean antolkuntza komunista”\nDebagoieneko Ikasle Abertzaleek antolatuta, eta egunari ekiteko, ekitaldi irekia egin dute Kulturaten.\nLehen zatian hitzaldi bat egin dute eta bigarrenean hausnarketarako eta debaterako tartea izan dute. Ondoren, hitzetatik ekintzetara igarotzeko, bilkura egin dute Herriko plazan.\nBertan zenbait aldarri ozenki adierazi dituzte: “Indarkeria matxistari aurre egin!”, “Erasoen aurrean klase elkartasuna!” eta “Antolakuntza komunista!”.\nIkasle Abertzaleek ohartarazi dute “larrituz doazela emakume langileok jasaten dugun indarkeria matxista”, eta eraso hauek “sistema kapitalistaren oinarritik datozela”.\nGaur egungo krisi kapitalista “ofentsiba burgesaren unea da”, eta horren ondorio kaltegarriak dira “esplotazioaren kualifikazioa eta langabezia”, besteak beste.\nGainera, emakume langileen bizkar jartzen dira ere “familiaren zaintzaren karga, dependentzia ekonomikoa,…”. Horren aurrean “gizartearen gehiengo gero eta zabalago batek indarkeria matxistaren aurka azaltzen da”.\nHala ere, “politika instituzional batzuek feminismoa erabiltzen dute euren burua garbitzeko eta euren etekin ekonomikoak handitzeko”.\nFeminismoa oro har indartu egin da baina “indarkeria matxista ere handitu da”. Biolentzia hau “egiturazkoa da, hau da, klaseetan banaturiko gizartean zapalkuntzek burgesiaren aberastatasunak bermatzeko funtzio soziala dute”.\nHorregatik, “gizarte berri bat beharrezkoa da”, eta bide honetan “erasotzaileak seinalatu eta borrokatu behar dira”, “baita emakume erasotuak babestu ere”, horretarako baliabide nahikoak jarriz.\nDebagoieneko Ikasle Abertzaleek “ekarpena egin dugu Arizmendi Ikastolan eta Arrasate Institutuan”. “Jasan ditzakegun erasoak identifikatzen eta motibazioa aztertzen jarrai dezagun, holakorik errepika ez daitezen, eta beharrezko baliabideak” aldarrikatuz.\n“Guztion ardura da inongo injustiziarik emango ez den gizarte bat eraikitzea, eta konpromiso militantez erantzutea. Indarkeria matxistaren aurrean antolakuntza komunista”.\nJose 2021-11-26 At 09:59\nAntolakuntza komunista? Zein ausarta den ezjakintasuna, eman begiratu bat historiari eta ikusi zer zen emakumearen figura mugimendu komunistan.\nBeste Herritar bat 2021-11-28 At 00:44\nIdeipeik ez daukotzunaz ez hitz egin Aldecocea.


Estatuaren indarkeria amaiarazteko irmo jokatzera deitu du Amaiurrek - GARA\nHarrizkoak, burdinazkoak nahiz egurrezkoak. Hainbat eta hainbat dira Euskal Herriko herri eta hirietan alde bateko eta besteko bizilagunak elkartzen dituzten zubiak. Bi itsasertzen arteko komunikazioa errazteko, mendeak dira asmatu zirela. Irudi honekin eman zion hasiera atzo Amaiurrek Donostiako Antzoki Zaharrean antolatutako ekitaldiari. Giro epela eta etxekoa eskaintzen duen antzokia entzulez bete zen, baita hainbat ordezkariz ere. Bertan izan ziren, besteak beste, Martin Garitano Gipuzkoako ahaldun nagusia, Juan Karlos Izagirre Donostiako alkatea, Pello Urizar EAko idazkari nagusia, Miren Legorburu ezker abertzaleko ordezkaria edota Rebeka Ubera Aralarreko kidea.\nZubien metafora behin eta berriz baliatuz, Amaiur, dagoeneko, hasi da Euskal Herriaren eta euskal herritar ororen eskubideen aldarrikapenak Madrilera eramango dituena eraikitzen. Hala iragarri zuen atzo Maite Aristegik, Kongresurako Gipuzkoako zerrendaburuak.\nEskubideen aldarrikapena eta gehiengoaren borondatea eramateaz harago, koalizio abertzaleak Euskal Herriaren eta Estatu espainiarraren arteko zubia biolentzia guztien desagerpena aldarrikatzeko gurutzatuko duela adierazi zuen. «Eta biolentzia guztiak diogunean -erantsi zuen-, guzti-guztiez ari gara eta, bereziki, egun euskal herritarren aurka mantentzen den indarkeria bakarraz: Estatu aparatuen indarkeriaz».\nAlde horretatik, ekintza horien aurrean jarrera irmoa agertzera deitu zituen alderdi guztiak. Eskaera berbera egin zion, halaber, Estatuari, «indarkeriaren eta mehatxuaren erabilpena behin betiko albora dezan».\nEta, hain zuzen, datorren azaroaren 20ak horretarako abagunea ahalbidetzen du. Amaiurren alde bozkatzeak, Aristegiren hitzetan, «konponbide demokratikoan sakontzeko aukera bikaina» irudikatzen du: «Izaera historikoa duen gatazka politikoa gainditzeko oinarriak eramango ditugu; hau da -jarraitu zuen-, Euskal Herria nazio gisa aitortzea, baita modu zilegi eta demokratikoan dagokion erabakitzeko eskubidea ere».\nPPri eta UPNri dei eginez\nMezua eraman bai, baina hori entzunaraztea ez da gauza erraza izango; izan ere, «Euskal Herriak gaur egun parez pare Estatu antidemokratikoa dauka», nazio izaeraren aitortza eta erabakitzeko eskubidea ukatzen dizkiolako. Orainaz gain, etorkizun politikoa, soziala, ekonomikoa, kulturala zein ingurumen alorrekoa arriskuan jarriko dituen Estatua dela erantsi zuen. Proiektu horren ordezkaria gaur egun «eta are gehiago hauteskundeen ostean» PP izango dela ohartarazi zuen.\nBalantzaren beste aldean (edo zubiaren beste aldean) berriz, Amaiur dago, «gizarte garapenean, aldaketa politiko eta sozialetan» sustraituta, «parekidetasuna, justizia soziala eta Ama Lurrarenganako errespetua» alde batera utzi gabe.\nGauzak horrela, bi proiektu parez pare jarrita, PP zein UPNri dei egin zien Aristegik «era publikoan bi proiektuen inguruan eztabaidatzeko. Euskal jendarteari azal diezaiotela zer eskaini behar dioten eskubideak eta demokrazia eskatzen dituen gehiengo sozial honi».\nPolitika egiteko bestelako modu bat posible dela aldarrikatu zuen, eta horren adibide jarri zituen Donostiako Udala eta Gipuzkoako Aldundia. Ildo horretatik, Donostiako Nazioarteko Konferentzian plazaraturiko Aieteko Adierazpena ekarri zuen gogora, «batzuek oraindik lotsarik gabe ukatu nahi duten izaera politikoko gatazka errekonozitu» zuena.\nRafa Larreinak, Kongresurako Gipuzkoako zerrendan bigarrenak, ere bide beretik jo zuen, Bilduren lana goraipatuz: «Ez da utopia, eredu sozioekonomikoan aldaketak exijitzen dituen gehiengoa egon badago».\nMadrilera egingo dituzten bidaiak ere izan zituen hizpide. Han independentzia eskatuko dutela gaineratu zuen, «PSOE eta PPk esan arren eguneroko arazoak direla garrantzitsuak». «Hain zuzen, horrexegatik! erantsi zuen-, independentzia eskuratuta egin ahal izango baitiegu aurre lehiakortasunez gure arazoei. Hiritarrentzako lan eraginkorra egin daiteke boterea eskuratuta», amaitu zuen.


Testamentu-ahalordea egikarituz testamentua egitea edo komisario bidezko testamentua\nOHARRA.- Komisarioak testamentu-ahalordea egikaritu ahal du (EHFZZLren 46.1 artikulua), bere testamentuan bertan (bi-bien seme-alabak edo ondorengoak izanez gero), edo beste testamentu batean, horretarako beren-beregi eginda. Testamentu-ahalordea egikaritzeak berarekin dakar hildakoaren izenean testamentu-xedapenak ezartzea; xedapen horiek bi-bien seme-alaba edo ondorengoei buruzkoak badira, xedapenok ezeztagarriak izan daitezke (EHFZZLren 46.2 artikulua). Azken Nahien Erregistro Nagusira testamentu-fitxa bidaltzen denean, orduko hilda dagoen ahalorde-emaileari buruzko fitxa izaten da hori, salbu eta ezkontideak edo izatezko bikotekideak, komisario izanik, bere testamentua egiten duenean egintza horretan bertan; kasu horretan, beste fitxa bat bete behar da komisarioari buruz.\nBadu, nire ustez, testamentua egiteko behar adinako lege-gaitasuna, eta, horretarako,\nI.- Ezkonduta egon zen * jaunarekin/andrearekin, berarentzat hori ezkontza bakarra izan zela; baina orain alargun dago. Ezkontza horretatik, * seme-alaba izan ditu, *, * eta * izenekoak.\nII.- Aipatu ezkontidea, * jauna/andrea, * (e)n jaio zen, *(e)ko *aren *(e)an. Hilda dauden * jaunaren eta * andrearen semea/alaba zen. *(e)n hil zen, * auzotasuna zuela, *(e)ko *aren *(e)an. Heriotza-unean, hemen agertzaile denarekin ezkonduta zegoen, eta, elkarrekin, hiru seme-alaba izan zituzten, *, * eta * izenekoak.\nIII.- Kausatzaile horrek eta hemen agertzaile denak elkarri testamentu-ahalordea eman zioten, *(e)n, * notario jaunaren/andrearen aurrean, *(e)ko *aren *(e)an, * protokolo-zenbakiarekin. Begi-bistan dut testamentu-ahalorde hori, eta bertatik hona alderatzen dut jarraikoa:“LEHENENGOA.- Elkarri testamentu-ahalordea ematen diote, bakoitzak, foru-komisario izaeraz, bestearen ondasunak xeda ditzan, bi-bion seme-alaba eta ondorengoen artean, batzuei gehiago eta beste batzuei gutxiago emanez, edo zati berdinetan, horretarako dohaintzak, legatuak, jaraunsle-izendapenak eta bazterketak eginez, Bizkaiko foru-zuzenbidearen arabera, behingoz nahiz behin baino gehiagotan, baita izaera ezeztagarriarekin ere. Ahalorde hori alargunaren bizi osorako ematen da; baina, alarguna berriz ezkontzen bada edo izatezko bikotea eratzen badu, ezeztaturik geratuko da.Alargunak, ahalordea erabiltzen ez duen bitartean, herentziako ondasunen administrazioari eta gozamenari eutsiko die.Alargunak, era berean, bere buruari adjudikatu ahal izango dio herentziaren gaineko gozamen unibertsala, alargun dirauen artean edota izatezko bikotea eratzen ez duen bitartean.\nHorixe ateratzen da aipatu testamentu-ahalordetik. Hori baliozkoa dela ziurtatzeko, erakusten dizkit heriotza-ziurtagiria eta Azken Nahien Erregistro Nagusiaren ziurtagiria; behin ikusita, nik horiek interesdunari itzultzen dizkiot.\nAdierazten du, halaber, aipatu ezkontidea, heriotza-unean, bizkaitar foruduna zela.\nIV.- Aurreko guztiaren ondorioz, agertzaileak, hildako ezkontidearen izenean eta haren foru-komisario gisa bakarrik, ahots ozenez bere azken nahia antolatzen du, honako klausula hauekin bat etorriz.\nLEHENENGOA.- Adierazten du aipatu ezkontidearen oinordetzari Bizkaiko Foru Zuzenbide Zibilaren Legea aplikatzen zaiola, jatorriaren ondorioz eta auzotasunaren ondorioz.\nBIGARRENA.- Aipatu ezkontidearen ondasun, eskubide eta akzio guztietan, haren jaraunsle unibertsal eta bakar izendatzen ditu aipatu seme-alabak, * jauna/andrea, * jauna/andrea eta * jauna/andrea, hiru zati indibiso berdinetan, jabetza osoa eta xedatze-ahalmen erabatekoak ematen dizkiela. Izendatuak lehenago hilez gero edo ezgaiak izanez gero, ordezpen arrunta gertatuko da, haien ondorengoen mesederako. Horri kalterik egin gabe, testamentugilearen alargunari kuota zehatza dagokio, aipatu foru-legearen arabera.\nHIRUGARRRENA.- Aurreko xedapenetatik beren-beregi baztertuta geratzen dira horietan aipatu gabe geratu direnak, Bizkaiko foru-legerian ezarritakoari helduta.\nLAUGARRENA.- Testamentugileak izaera ezeztagarria ematen die testamentu honetan hildako ezkontidearen foru-komisario gisa egindako xedapenei, Bizkaiko foru-legeria zibil indarrekoarekin bat etorriz.


Irekia Eusko Jaurlaritza - Gobierno Vasco :: EHAA xedapena 201703282\nEDIKTUA, diru-zenbateko bat erreklamatzeko bideratutako 142/2015 hitzezko judizioaren ondoriozkoa.\nOrgano emailea: EIBARKO LEHEN AUZIALDIKO ETA INSTRUKZIOKO 1 ZENBAKIKO ZUZENEKO LAGUNTZA EMATEKO UNITATE PROZESALA\nHurrenkenaren zenbakia: 201703282\nEibarko Lehen Auzialdiko eta Instrukzioko 1 zenbakiko Zuzeneko Laguntza emateko Unitate Prozesala.\nJudizioa: 142/2015 hitzezko judizioa.\nAlderdi demandatzailea: Exclusivas Direna, S.L.\nAlderdi demandatua: Igoniz de Construcciones y Reparaciones, S.L.\nJudizio horretan ebazpena eman da, eta honela dio hitzez hitz:\nOsorik baiesten dut Exclusivas Direna SL merkataritza-sozietateak aurkeztutako demanda, Igoniz Construcciones y Reparaciones SL merkataritza-sozietatearen aurka, Azken Etxe Jatetxea ostalaritza-establezimenduaren titularra bera. Horrenbestez, azken hori kondenatzen dut auzi-jartzaileari mila ehun eta berrogeita hamazazpi euro eta hamar zentimo (1.157,10) ordaintzera; zenbateko hori handituko da, 2015eko apirilaren 30etik aurrera, honela kalkulatutako interesaren arabera: Europako Banku Zentralak azken finantzazio-eragiketa nagusiari –dagokion seihileko naturalaren lehen eguna baino lehen egindakoari– aplikatutako interes-tasa, zazpi puntu gehituta, zorra erabat ordaindu arte.\nAlderdi demandatuari ezartzen dizkiot prozesuko kostuak.\nJakinarazi bekie epai hau alderdiei, eta ezagutaraz bekie irmoa dela eta haren aurka ezin dela errekurtsorik aurkeztu (PZLko 455.1 artikulua).\nEta epai hau, behin betiko epaitu baita auzialdi honetan, erabaki, agindu eta sinatu dut.\nArgitalpena: Epaiari dagokion egunean, jendaurreko entzunaldia egiten ari zelarik, epaia eman zuen epaile berberak eman, irakurri eta argitaratu zuen. Eta nik, Justizia Administrazioaren letradua naizenez, horren guztiaren fede ematen dut, Eibarren (Gipuzkoa), bi mila eta hamaseiko martxoaren hamarrean.\nAlderdi demandatuaren gaur egungo helbidea edo bizilekua ezezaguna denez gero, Prozedura Zibilaren 1/2000 Legearen 156.4 eta 164. artikuluetan xedatutakoarekin bat etorriz, ediktu hau EHAAn argitaratzea ebatzi du epaileak, epaia jakinarazteko eginbidea gauza dadin.\nEibar (Gipuzkoa), 2017ko ekainaren 5a.\nEDIKTUA, 698/2015 hitzezko judizioaren ondoriozkoa.\nEDIKTUA, diru-zenbateko bat erreklamatzeko bideratutako 347/2017 hitzezko judizioaren ondoriozkoa.\nEDIKTUA, diru-zenbateko bat erreklamatzeko bideratutako 484/2014 hitzezko judizioaren ondoriozkoa.\nEDIKTUA, 610/2017 hitzezko judizioaren ondoriozkoa.\nEDIKTUA, 40/2017 hitzezko judizioaren ondoriozkoa.\nEDIKTUA, kontratuei buruz bideratutako 758/2015 hitzezko judizioaren ondoriozkoa.


Taldeko gaztetxoak oso ondo Eibarren | Izarraitz Igeri Elkartea\nAlebinak beldurrarekin baina gustora →\nTaldeko gaztetxoak oso ondo Eibarren\nIgandea, 2022 martxoa 27 atalean izarraitzie -k publikatua\nPasa den zapatuan, gure taldeko txikienek beraien Test-KZL Ligari jarraipena eman zioten 4. jardunaldiarekin. Jardunaldi hau Eibarren ospatu zen, Ipurua kiroldegian eta bertan, gure taldetik, adin tarte honetako 37 igerilari aritu ziren.\nJardunaldi osoa benjamin kategoriakoa izanik, 2013 eta 2012ko igerilariek eman zioten hasiera tximeleta estiloko 25 eta 50 metroko probekin eta 6×25 bular errelebo mistoekin. Esandakoa betez, arautegia betetzean eta ostikada egiteko modu egokian zeukaten arreta jarrita. Oraindik ere ikasten jarraitu behar duten arren, bikain aritu ziren.\nBenjamin kategorian baita ere, baina helduagoetan, 2011ko neska-mutilek, 100 estiloak eta 200 edo 400 libreko probak izan zituzten. 100 estiloetako probari gogotsu ekin zioten, eta hauek ere ikasitakoa aplikatu zuten. Libreko probetan berriz, batez ere 400 metrokoan aritu zirenak, urduri zeuden. Lehen aldiz burutzen zuten distantzia hau eta erreferentzia garbirik ere ez zuten arren, guztiek jarrera ausarta erakutsi zuten, euren erronkei aurre eginez.\nOrain lanean jarraituko dugu, izan ere, hurrengo jardunaldia apirilaren 30ean izango dute adin hauetako igerilariek, etxean, Azpeitin.\nZorionak eta segi ikasten!


Community Manager, lan gogorra? | Beti gerotxuau\nCommunity Manager, lan gogorra?\n2010/05/11 in Uncategorized | Tags: azalpena, community manager, feedback, katrine, kontsumitzaile, taldea, txostena\nZer da Community Manager-a? Hori azaltzeko asmoarekin nator gaurkoan.\nGauza zera da, 22 orrialdetako txosten batean azaltzen zuen puntuz puntu, baina uste dut errazagoa izango zela modu labur batez eta nire hitzekin azaltzea lanbide honek zertan datzan.\nCommunity Manager-ak egiten duena kontsumitzailearekin harremanak mantentzea da, produktua hobetzeko eta kontsumoa bultzatzeko. Hori guztia lortzeko, lan egiten duen enpresarentzat onuragarria den guztia egin beharko du; enpresa horri buruzko solasaldiak kontsumitzaileekin, solasaldietan esaten dena enpresaren arduradunei azaltzea, enpresan esaten denari buruz informatzea (hau da, modu erraz batean esplikatzea), “liderrak” aurkitzea enpresan eta baita kontsumitzaileen artean (laguntza ematen baitio) eta kontsumitzaile eta enpresaren arduradunen artean laguntza aurkitzea, horiek bata besteari laguntzeko aukera dutelako eta honela produktu hobeagoa lortzeko aukera izango genukeelako. Denbora gehiena pasatzen du sare sozialetan, bertan aurkitu dezakeelako informazio gehiena.\nEz da lan erraza, ikusten duzuenez. Ezta denboraldi motz batean egitekoa, momenturo egon behar zarelako ongi komunikatuta. Horregatik dut gustuko. Gaur egun, ez naiz egun bat bera ezta gelditzen interneten konektatu gabe. Adizioa ematen du, edo agian adizioa da. Bai, seguruenik adizioa da, baina konektatuta egoteak nire jakin-mina pizten dit, informatuta sentitzen naiz, informazioaren munduaren parte. Eta enpresa bati laguntzeko aukera badut, niri gustatzen zaidan lana egiten, hobeto.\nHonekin guztia esan dizuet. Badakizue, horrelako lan bat edukitzeak ez litzaidake batere gaizki etorriko. Gainera, Community Manager lanbidea ezagutu baino lehenago , ezagutzen nuen lanbide honen antzerako bat. Agian barregarria irudituko zaizue adibidea, baina musika talde baten community manager-a ezagutzen dut. Musika taldea suediar batena da, Mando Diao, hain zuzen ere. Nik ikusitako Mando Diaoren lehenengo kontzertuan ezagutu nuen community manager hau, neska zen, Katrine izenekoa. Antzokiaren atean zegoen, entzuleak etorri orduko. Tratu bat eskaini zigun (ingelesez, noski): “Taldearen soinu frogak entzutea eta taldea bera ezagutzea utziko dizuet, zuen laguntzaren truke.” Noski, gure galdera hau izan zen: “zertan lagundu dezakegu?” Bere erantzuna sinplea izan zen: “Taldea aditzera eman ezazue, nahi duzuen moduan, baina jarraitzaile gehiago behar ditugu”.\nBeraz, tratua itxi genuen. Berak irribarre batez erantzun zigun eta adostutakoa egin zuen. Geroztik, kontzertu horretara joan ziren gehienak, jarraitzaile kutsuak dira! Talde horren webgunera jotzen baduzue, herrialde guztietan aurkituko duzue jarraitzaile talde bat, musika taldearentzat publizitatea egiten duena, beste gauza batzuen truke. Eta gainera, herrialde bakoitzean, talde bat baino gehiago dute. Alemanian, esaterako, 20 talde baino gehiago daude.\nKatrinek taldearekin bidaiatzen du mundu osotik, jarraitzaileak ezagutzen, beraien kezkak konpontzen eta taldeari jarraitzaileen feedbacka ematen.\nHori bai lanbidea!\n« Api Api »\nRT @Gaztezulo: Atzoko #Goya2018 sarietan @esagardoy izena esan zuten une magikoa. Zein polita izan zen #eskerrikasko hitza hainbestetan ent… 1 year ago\n« Bahiketa HUHEZIn\nNire lehenengo Podcast-a »


Santo Tomas Feriaren Egitaraua 2018 - Donostia\nSanto Tomas Feria 2018: Auzoak - Donostia\nAstebete barru Santo Tomas eguna ospatuko dugu, gure hirian Gabonetako jaiei hasiera ematen dien festa herrikoia. Baserri-giroa gogoratzen duen festa honek (lehen feriek hala adierazten dute: baserriaren errentak baserriko jabeei ordaintzeko hirira jaisten ziren baserritarrak. Bide batez, euren produktuak bertan saltzeko aprobetxatzen zuten, etxera Gabon-gaueko afarirako bakailaoa erosteko…) aspaldi hartu zuen bere lekua gure hiri-ingurunean, egun batez Donostia herri handi bihurtuz.\nAurten 205 postu ipiniko dira Gipuzkoa plazan, Konstituzio plazan, Sarriegi plazan, Okendo plazan, Zuloaga plazan, Boulevarden eta Elkano eta Txurruka kaleetan banatuta. Iaz baino 4 postu gehiago.\nHona hemen Ferian gehien aurkituko ditugun produktuak:\nTxistorra, 53 postutan\nGozokiak, 22 postutan\nTaloa, 13 postutan\nGazta eta esnekiak, 13 postutan\nHainbat jatorritako eskulangintzako produktuak, 49 postutan\nBaina horretaz gain, Santo Tomasek mota guztietako jendeari zuzendutako euskarazko kulturarekin lotutako programazioa ere eskaintzen du. Trikitixak, aizkolariak, pilota, haur-tailerrak, abereen erakusketa, lehiaketak eta musika. Ziur gaude mota diferenteko jende ugari erakarriko dutela.\nHerri-kirolaren esparruan, Festak erakundeak, beti, emakumeen kirolari eman dion babesarekin jarraituz, aurten, hirugarren urtez jarraian, emakumeak protagonista izango diren herri-kiroleko bi proba egingo dira:\nAlde batetik, ESKU PILOTAKO II. TXAPELKETA, emakumeen modalitatean, jokatuko da 1. mailako pilotariekin. Eta bestetik, partidu misto bat jokatuko da, botilero-lanak egingo dituzten Iratxe Ibarra eta Andoni Egaña bertsolarien iruzkinekin.\nIII. Urrezko Kopan, aurten, 5 lehiakidek hartuko dute parte (Aste Nagusiko Urrezko Kopan egiten den bezala). Lehiakideak honako hauek izango dira:\nAresoko Itsaso Onsalo\nIturengo Maika Ariztegi\nBerako Nerea Sorondo\nZeanuriko Irati Astondoa\nLesakako Maria do Amparo Sousa Santos\nBerrikuntza gisa aipatu behar da aurten Donostialdeko Ezti eta Txorimaloen lehiaketak berreskuratu ditugula. Biak Zuloaga plazan egingo dira.\nGainera, Baserritar Jantzien II. Lehiaketa (Boulevardeko kioskoan) egingo dugu Axular Dantza Taldeak antolatuta. Bertako kide batzuk gurekin ditugunez, haiei emango diet hitza lehiaketa hau barne hartzen duen eta Dotore Jantzi izenburua daraman proiektua labur-labur azal dezaten.\nEzin dugu aipatu gabe utzi Feriako protagonista nagusia: Gilda. 340 kilorekin egun osoan gurekin egongo da Konstituzio plazan.\nEta Feria posible egiteko eta guztia irisgarritasun, iraunkortasun eta errespetuko parametro egokitan burutzeko, zenbait zerbitzu berezi egongo dira, adibidez:\nHiri barruko eta hiriarteko autobusek euren ibilbideak aldatuko dituzte Feriak okupatuko dituen guneen ondorioz. Bereziki, Gipuzkoa plazako geltokiak kenduko dira. Hala ere, bertakoak eta kanpokoak ia Feriaren guneraino (Boulevard) hurbiltzen jarraituko dute, gaur egun martxan dauden linea guztiak kendu beharrik gabe.\nFeria egiten den leku guztietan edukiontzien zerbitzua indartuko da, bertan parte hartuko duten ekoizleek eta partaideek sortzen diren hondakinak behar bezala bereizi ditzaten.\nTxistorra- eta talo-postu guztietan olio-bilketarako bidoiak ipiniko dira.\nFeriaren inguruan eta egun osoan zehar 131 WC egongo dira erabilgarri (horietako 37 Feria ere egingo den auzoetan ipiniko dira).\nFeriako postuentzako eta erabiltzaileentzako 45.000 edalontzi berrerabilgarri ipiniko dira, kristalezko edo berrerabili ezin diren ontziak ahal den neurrian ez erabiltzeko.\nFerian zehar beira biltzeko zerbitzu ibiltaria (trikitixa + lurrean utzitako beira biltzeko horgatxoa) ipiniko da.\nBoulevarden osasun-laguntzako bi postu ipiniko dira, gerta daitezkeen gorabehera txikiak (ebakiak, erorketak, zorabioak…) artatzeko.\nHori guztia, Feria gorabeherarik gabe eta giro lasaian eta alaian egiteko.\nBaina Feriaz ez da erdialdean bakarrik gozatu ahal izango, auzoek ere ospatuko dute Santo Tomas:\n5 auzok datorren asteburuan: gaur bertan Morlansen, abenduaren 15ean Bidebietan, eta abenduaren 16an Ibaetan, Intxaurrondon (Sagastieder) eta Loiolan\nBeste 5ek Santo Tomas egunean: Gros, Amara Berri, Amara Zaharra, Antigua, Intxaurrondo (Bernart Etxepare)\nAurkezpen hau ezin dugu amaitu gure festa guztietan, baita Santo Tomas Ferian ere, oso garrantzitsuak iruditzen zaizkigun bi gai aipatu gabe:\nEraso sexistak: Berdintasun Sailarekin elkarlanean, Boulevarden informazio-karpa bat ipini da eraso kasuak prebenitzeko eta, haiek gertatuz gero, arreta emateko.\nAlkoholaren salmenta/kontsumoa adingabeen artean: Gogoratu guztiei alkohola 18 urtetik aurrera soilik kontsumi daitekeela eta, beti, pasatu gabe.\nHalaber minutu batzuk ere eskaini behar dizkiogu Adikzioen Legea zorrotz aplikatzeko erabakiari. Lege horren ondorioz, lehen aldiz gure ferian, DBH eta/edo BATXILERGOA ematen duten ikastetxeei dagozkien txistorra-postuetan txistorra eta alkoholik gabeko edariak baino ezingo dira saldu. Erabaki hori hartzeko honako gogoeta honetan oinarritu gara: festak gure bizitzan gizarte-harremanerako oso leku garrantzitsuak dira, eta are gehiago gazteak bagara; festek herritarrak biltzen dituzte eta herri, hiri, multzo… bateko kide izateko sentimendua sortzen dute. Eta askotan -nahi baino gehiagotan- festa eta alkohola hitzak lotzen dira. Eta alkohol horrek, arduragabekeriaz kontsumituz gero, kalte konponezinak eragin ditzake. Duela urte batzuk, festetan iraunkortasunaren, irisgarritasunaren, askatasunaren eta berdintasunaren alde egin genuen bezala, eta urte askotan Santo Tomas egunean adingabeei alkohola modu arduratsuan saldu eta hauek kontsumi zezaten saiatu garen arren, ondorio batera heldu gara (hainbat erakunde publikok eta pribatuk lagunduta): lehen aipatutako neurria abian jarri behar zela, festak alkohola kontsumitu gabe dibertigarriak, erakargarriak, emankorrak, interesgarriak eta abar ere izan daitezkeela defendatuz.\nGure artean daude aurten Boulevarden postu bat edukiko duen eta, beste hainbat irizpideren artean, aipatu berri duguna babesten duen BE@BE zuku naturalen enpresa donostiar gazteko ordezkari batzuk. Zuen txanda, Mikel.\nAurten ere Feriaz gozatzera animatzen zaituztegu donostiar guztiak. Eguraldi onak, giro onak, besteenganako errespetuak eta salmenta oparoek Feria -gure hirian urte osoan egiten den jendetsuena eta alaiena- behar bezala joan dadin laguntzea espero dugu.


JESUSEN PIZTUERA | Religión en Navarra – Erlijioa Nafarroan\n– Apostoluak Tomasekin: “Nere Jaun eta Jaungoikoa”:Jn 20, 26-29.\n– Maria Magdalenak hobia hutsik zegoela ikusi zuenean Pedro eta Joani honela esan zien: “Jauna hobitik hartu eta ez dakigu non utzi duten” (Jn 20,2). Ez zitzaion bururatu piztuta egon zitekenik ere.\n– Oroitu apostolu guztien koldarkeria, Pazko egunean “judutarren beldurrez” izkutatuz (Jn 20,19), eta haien osotasuna eta ausardia judu-biltzarraren aurrean piztueraren ondoren (Eg 4,20 5,29).\n– Ez zuten inolako etekinik ateratzen gisa hartako gezur bat adieraziz. Denek izugarrizko pertsekuzio eta nekeak jasan behar izan zituzten Kristoren izenean eta azkenik martiritza jasan zuten. Pascalek honen aurrean dio: “erraz sinisten diet testigantza emateagatik odola ixuritzen duten lekukoei”.\nArrazoi guztiarekin arrazionalistek bere indar guztiz erasotu dute Kristoren piztuera, jakinik hauxe dela bere Jainkotasuna adierazten digun frogarik handiena eta gure fedea eta Eliza sostengatzen dituen zutabe sendoena. San Paulo berak honela esaten zien korintotarrei: “eta Kristo pizturik ez badago, funtsik gabea da gure predikua eta zentzurik gabea gure sinesmena. Egiaz hilak pizten ez badira, Jainkoak ez zuen piztu Kristo ere; eta, hori horrela bada, gu ere Jainkoaren lekuko faltsu bihurtzen gara, beraren kontra egiten baitugu testigantza, Kristo piztu zuela esatean” (1 Kor 15,14-15).


Itsas txakur batek mendexarren eta lekeitiarren arreta deitu du - Lea-Artibai eta Mutrikuko Hitza : Lea-Artibai eta Mutrikuko Hitza\nItsas txakur batek mendexarren eta lekeitiarren arreta deitu du\nSasoi honetan ohikoa da euskal kostaldean itsas txakurrak agertzea.\nNeguko hilabete hauetan ohikoa da euskal kostaldean itxas txakurrak agertzea, eta halako bat agertu zen atzo gauean [urtarrilak 14], Mendexako Karraspio hondartzan.\n(Bideoa: Jare Gallastegi)\nMendexarren eta lekeitarren arreta bereganatu zuen itsas txakurrak, esaterako, 22:00ak aldera, Jare Gallastegi, Naia Prados eta Kattalin Aranzeta lekeitiarrek bertatik paseatzen zihoazela ikusi zuten. “Karraspiora paseatzen joan eta bikote bategaz topo egin genuen. Eurek esan ziguten gure txakurra lotzeko, hondartzan itsas txakur bat zegoelako. Zer pasatzen zen ikustera joan ginen, eta itxas txakurrak amu bat masailezurrean sartuta zeukala konturatu ginen”, azaldu du Gallastegik. Hori ikusita, Ertzaintzara eta 112 larrialdietarako telefonora deitu zuten: “Ertzaintzara, 112ra eta albaitaritza ospitale bateko larrialdietara deitu genuen. Eta esan ziguten gaur goizera arte eurak ezin zutela ezer egin. Ertzaintzen patruila bat etorri zen, baina eurak gaur goizera arte ezin zutela ezer egin esan ziguten. Gaur goizean joan gara, baina ez da bertan egon, eta ez dakigu zer pasatu den itsas txakurragaz”.\nEnrique Franco Ambar Itsas Faunaren Ikerketarako eta Kontserbaziorako Elkartearen presidenteordeak adierazi duenez, bertoko kostaldean agertu diren hainbat itsas txakurren berri izan dute egunotan: “Negua hasten denean agertzen dira hemen lehenengoak, eta gutxi gorabehera martxora arte agertzea ohikoa da. Egun bakoitzean hondartza batean agertzen dira; kostaldetik mugitzen ari dira. Bart gauean Gipuzkoako koastaldean, esaterako, lau bat egon dira. Itsas txakur gris eta gazteak dira, udazken honetan Britainian jaiotakoak. Amek titia kentzean, noraezean ibiltzen dira. Horregatik, batzuk gure kostalderaino iristen dira”. Hilabete gutxiko itsas txakurrak direla dio: “Arrantzan, jaten egoten dira eta iluntzean kostaldeko lekuren batera joaten dira atseden hartzera. Ohikoa da hondartzetan, portuetan edo haitz artean agertzea”.\nGomendioak. Francok gogora ekarri du hainbat neurri hartzea garrantzitsua dela. Arriskutsuak izan daitezke, eta beraz, segurtasun neurriak hartzea komeni dela nabarmendu du: “Txikiak dira, baina hortz zorrotzak dituzte”. Norbaitek itsas txakur bat ikusiz gero, 112 larrialdietarako telefono zenbakira deitzea eskatzen dute. “112tik gurekin harremanetan jartzen dira”, azaldu du Francok.\nBerarengana ez hurbiltzea aholkatzen dute: “Ematen ez badu ere, oso bizkorrak dira. Eta txakurren bategaz edo egonez gero, txakurra lotzea eskatzen dugu. Itsas txakur baten haginkada bategatik hanka barik geratu denik ere badago”. Halaber, itsasora bueltatu dadin bidea libre uzteko ere aholkatzen dute: ” Ez da komeni bera inguratzea, urduri jarri daitekeelako. Animalia basatiak dira; inori ez litzaioke bururatuko lehoi batengana hurbiltzea”.\nUgaztunak direnez, gizakiei gaixotasunen bat transmititzeko arriskuaz ere ohartarazi du Francok: “Horregatik, onena ez ukitzea da, eta lasai uztea, bera bakarrik bueltatuko delako itsasora”. Ambar elkarteko kideek aztertzen dituzte: “Jarraipena egiten diegu. Aurreko egun batean, itxas txakur bat hilda aurkitu genuen Errenterian. Nekropsia egin genion, baina oraindik ez daukagu haren emaitzarik. Beraz, oraindik ez dakigu zergatik zendu zen”.


Egilea: Mendikolore ordua: 12:54 iruzkinik ez:\nArdanatz, Izagaondoko Udaletxea. Itzagara igotzeko etorri gara hona. Piriniotara joan eta etortzerakoan, autobian dagoen kartel batean agertzen da, eta beti begira egoten ginen, baina oraindik ez genuen ezagutzen. Gaur da eguna. Eguerditik aurrera ekaitzak daude iragarrita. Ea goiza aprobetxatzen dugun...\nHerriko kaleetatik hasi dugu ibilaldia.\nHasieran pistatik goaz mendira hurbiltzen. Herria atzean lagatzen dugu.\nPista utzi eta bidezidorra hartu dugu.\nHemendik aurrera, eta Larrondo lepoa hartu arte, ezpel eta pagoz osatutako baso ederretik joango gara, hormen azpira heldu eta pasabide dotore batetik igotzeko.\nMarkaje desberdina. Orain arte ez genuen halakorik ikusita.\nKuriosoa, landaretza lehorra, eta azpian berri, berria... Goiko partean gaude eta Elomendi daukagu parean.\nSan Migel ermitara heldu gara. XI edo XII mendekoa omen da eta erromaniko estilokoa. 1230 m-ra kokatuta dago, gailurretik gertu, eta inguru guztia menderatzen.\nZuatzu eta Reta herriak, Izagaondoan.\nZaldi taldea tontorraren azpiko lepoan.\nArdanatz, tontorretik ikusita.\nBeheruntz. Iruinea ikusten dugu.\nPagadira sartzera goaz berriz. Kontrasteak.\nOraindik eguerdia ez denez, eta ekaitzak ez direnez agertu, oso gertu dagoen Iriso herrira etorri gara. Hemen ezagutzen ez dugun beste menditxo bat dago, Gongolatz. Bertako gizon horrekin hitz egin ondoren hartu dugu gorako bidea. Berak jende asko etortzen dela esan digu, baina gero ikusi duguna kontutan hartuta, ez dirudi horrela denik.\nGalsoroak eta Ardanatz eta Itzaga.\nTontorrerako bideak oso itxita daude, eta kostatu zaigu bidezidor estu hau aurkitzea. Landaretzak jan egiten gaitu, eta ez du ematen jende asko dabilenik hemendik. Azkenean, mendi motza izan behar zena, bestea baino luzeagoa egin zaigu.\nAzkenean lortu dugu tontorrera heltzea. Ez du inongo ikuspegirik, eta nahiko lan izan dugu bidezidor beretik jeisteko. Azkenean, badirudi badatorrela ekaitza.\nIrisoko eliza. Dotorea hau ere. Gero, kotxera heldu garenean, euria hasi da eta errepidean jaso ditugu iragarritako ekaitzak. Baina ondo aprobetxatu dugu eguna.\nEgilea: Mendikolore ordua: 06:33 iruzkinik ez:


Erretiratuen eta etorkinen txanda datorren astean, hondakinen gaineko informazio kanpainan - Arrasate - Goiena.eus\nErretiratuen eta etorkinen txanda datorren astean, hondakinen gaineko informazio kanpainan\nJokin Bereziartua Lizarazu 2014-10-23 14:56\nIngurumen zinegotzi Josu Pereda hondakinen bilketaren gaineko argibideak ematen, Garagartzan.\nAurrera doa Hondakinen Mahaiaren informazio eta kontzientziazio kanpaina. Datorren astean, herriko lau erretiratu etxeetan hitzaldiak emango dituzte informatzaileek eta mahaiko kideek. "Irudien bidez eta modu praktikoan", hondakinak zelan sailkatu azalduko dute. Datorren astean ere egongo dira etorkinekin, Ekin elkartearen egoitzan eta Etxaluzen.\nArrasaten organikoaren bilketa selektiboa ezarri artean, bi fase jarraituko zirela iragarri zuen Hondakinen Mahaiak, maiatzean emandako prentsaurrekoan. Batetik, barreiatuta zeuden edukiontzi berdeak kendu eta lauko edukiontzi guneak ezarri; hori eginda dago honezkero. Hurrengo pausoa izango da edukiontzi berdea kentzea eta eta beste bi edukiontzi berri jartzea: marroia (organikoaren bilketarako) eta grisa (errefuserako).\nBigarren fase horretan sartu aurretik, baina, kontzientziazio eta informazio lan bat egitea "beharrezkoa" dela uste dute: "Denok berezitu behar dugu organikoa ondo".\nEskolak, osasun zentroak eta auzoak\nHorregatik, informatzaileek eta ingurumen zinegotziak izan dituzte jadanik elkarrizketak ikastetxeetako arduradunekin (Ikastola, Herri eskolak, MU eta institutua), baita osasun zentroekin ere (Aita menni, San Juan de Dios, Debagoieneko ospitalea, Iturbide egoitza) eta landa auzoetako bizilagunekin.\nBestalde, kirol, kultur eta elkarte gastronomikoekin hitzaldi hezitzaileak antolatu dira eta industriak bisitatu dituzte, batzuei jada edukiontziak ere entregatu zaizkie.\nBulegoa BAZen maiatza ezkero\nHondakinen inguruko informazio bulegoa maiatza ezkero dago zabalik BAZen, eta hara edonork jo dezake edozer zalantza argitzeko. Horrez gain, arrasatearrei "zuzen-zuzenean" emango zaie hondakinak ondo berezitzeko beharrezkoa den "informazio guztia", zenbait ekimenen bidez.\nErretiratu etxeetan eta etorkinekin\nBeraz, informazio eta kontzientziazio lanarekin jarraitzeko, datorren azken astean erretiratuendako hondakinen gaineko hitzaldi informatiboak emango dira lau erretiratu-etxetan. "Irudien bidez, eta modu praktikoan", hondakinak nola sailkatu azalduko dute informatzaileek eta Hondakinen Mahaiko kide batek. Hona hemen hitzorduak:\nUrriak 27, astelehena: Toki Argi jubilatu etxea 19:00\nUrriak 28, martitzena: Uribarri jubilatu etxea 17:30\nUrriak 29, eguaztena: Musakola jubilatu etxea 17:00\nUrriak 30, eguena: Etxaluze jubilatu etxea 17:30\nEra berean, Ekin Emakumeak Elkartekoek eguen goizetan eta egubakoitz arratsaldeetan etorkinei euskara irakasteko saioak egiten dituzte. Hori aprobetxatuko dute informatzaileak bertara joango dira hondakinak nola sailkatu azaltzera:\nUrriak 30, eguena: Pablo Uranga behean ( Ekin elkartearen lokala), 10:30ean\nUrriak 31, egubakoitza: Etxaluzen (Solozar gela) 16:00etan\nKomertzioekin hasiak dira lanean\nOrganikoa eta errefusa atez ate jasoko zaien komertzioak bisitatzen ari dira informatzaileak. Jatetxe, taberna, kafetegi, fruta denda, arrandegi, harategi, bazarrak eta supermerkatuak, besteak beste. Horiek guztiak organiko edota errefusaren sortzaile handiak kontsideratzen dira.\nKomertzio horiekin egin beharrekoa amaitutakoan, frakzio guztiak edukiontzietara botako dituzten komertzioak bisitatuko dituzte. Horiek dira aurreko taldean ez dauden beste komertzio guztiak: arropa denda, estanko, bulego, farmazia, paper denda, okindegi, zapata denda eta, orokorrean, errefusa eta organikoaren sortzaile handiak kontsideratzen ez direnak.\nKomertzioei egindako bisitak aprobetxatzen dira konpost egiteko poltsak saltzeko interesa izan dezaketen dendei honen inguruko informazioa emateko.


Erdigune eta ertzetako zizelkariak - Jakin.eus\nErdigune eta ertzetako zizelkariak\nArnas eta ardatzak periferian\nEzaguna da Sustrai Colinak 2017ko Bertsolari Txapelketa Nagusian botatako bukaerako agurra. Hainbat kolektibo, sorlekua duen Urruña eta bizi den Iruñea aipatu ondoren, honela amaitu zuen:\nAldiriko arnas bizigarri horren lagin polita eskaini digu Topatu.eus gazte proiektu komunikatiboak Zizelkariak izeneko dokumentalarekin. Euskal Herriko periferia erdigunera ekartzea helburu duen filmak gure geografiaren ertzetan hainbat mugimendutan lanean ari diren sei gazteri ahotsa ematen die.\nDokumentalak adierazten digu lur egurtua dela gurea, eta sei gazte euskaldun horiek, ertzetako lur egurtuan jaio eta hazitakoak, arrotz sentitu izan direla kontatzen digute. Tuterako mugimendu feministako kidea den Edurne Sanchezek euskaraz hitz egiteaz lotsatzen zela aipatzen du. Euskaraz hitz egiteagatik oso markatua sentitu izan dela, eta euskaldun gisa jasaten zuen zapalkuntza horretatik bizi izan zuela feminismoaren beharra. Martta Irigoien gazteak dantza eta antzezpenarekin gorpuzten du euskara Amikuzen. Gazteek modu kolektiboan euskara Nafarroa Behereko paisaian gorpuzten dute libertimenduaren bidez, eta, Irigoienen ustez, oso garrantzitsua da gorputza plazara eramatea euskaraz sortu den zerbaiten bidez. Irunberriko gazte musikaria den Ibai Osinagak ere euskaraz abestea hautu politiko gisa hartzen du.\nAntzera mintzo dira Maika Alfaro, Jon Maruri eta Arkaitz Lopez: despopulatzeaz, prekaritateaz, etxe hutsen arazoaz, langabeziaz, turismoaren arriskuez... Alduden, Ezkerraldean, Arabar Errioxan, Amikuzen, Irunberrin edo Erriberan bizi duten errealitate soziopolitikoa aldatu nahi duten euskal hiztun gazteak dira.\nSei ertz, sei ahots, sei borroka. Lur egurtuan jaio eta zizelkari bihurtu diren sei gazte.\nEgurtutako hizkuntzen hiztun berriak\nLur eta hizkuntza egurtua da gurea. Eta gurea bezala, milaka dira munduan txikiagotu eta txikitutako mintzoak. Horietako lau agertzen zaizkigu duela gutxi argitaratutako Neohablantes de lenguas minorizadas en el Estado español liburuan: euskara, katalana, galegoa eta aragoiera. Fernando Ramallo, Estibaliz Amorrortu eta Maite Puigdevall-ek koordinatu duten liburuan, gutxiagotutako hizkuntzen inguruan hausnarketa egiten da hiztun berrien perspektiba oinarri hartuta. Honela definitzen dute liburuaren sarreran minorizatutako hizkuntza baten hiztun berria:\nHasierako hizkuntza beste bat duten pertsonak, baina beren bizitzako uneren batean, normalean beste aldaketa pertsonal eta/edo sozial batzuekin lotuta, hizkuntza-praxia aldatu eta beren hizkuntza-errepertorioan bigarren hizkuntza hori sartzeko erabakia hartzen dutenak, soilik edo nagusiki hizkuntza gutxiagotuan aritzeko edo zenbait espazio zehatzetan erabiltzeko.\nXXI. mendeko bigarren hamarkadan, hiztun berrien profilaren ikerketa arloak garapen interesgarria izan du. Euskal Herrian azpimarratzekoak dira Ane Ortega, Estibalitz Amorrortu eta Jone Goirigolzarrik egindako ikerketak. Katalunian eta Galizian ere lan aipagarriak egin dituzte eta, gainera, lurralde horietako azterketak eta Europako beste hainbatekoak elkarbanatzeko foroak eta proiektuak sortu dira.\nHain zuzen, aipatutako liburuaren helburua da hiztun berriei buruzko azken urteetako ikerketen emaitzak zabaltzea espezialista ez den publikoaren artean. Ramallo, Amorrortu eta Puigdevallen ustez, subjektu horren bidez aldaketa garrantzitsuak gertatu dira hizkuntza minorizatuen orainaldia eta etorkizun hurbila ulertzeko, baita hizkuntza gutxitu horien subjektu legitimoei buruzko gizarte-irudikapen berriak ere.\nArgitalpenarekin, hiztun berri horiek nortzuk diren arakatu, ulertu eta erakutsi nahi izan dute. Baina etorkizunean ere jarri dute begirada, indarberritze prozesuetan berebiziko garrantzia baitu hiztun berrien kopurua handitzeak; horretarako bi erronka daudela azpimarratu dute: hizkuntzen ezagutza eta erabileren aktibazioa. Horri begira, liburuan idazten duten hamalau egileen idazlanetan bi oinarrizko elementuren garrantzia errepikatzen da: hizkuntza ideologiak eta harremanetarako espazioak.\nOrdena soziolinguistikoa aldatzen duten subjektuak\nHiztun berriek gizartean ezarritako hizkuntza egitura aldatzen dute. Hala gertatu zen Euskal Herrian joan den mendeko 70eko eta 80ko hamarkadetan euskaltegietan euskaldundu ziren euskaldun berri guztiekin. Kutsidazu bidea, Ixabel belaunaldikoak ziren, herriko jaietako bertsolarien hitzak ulertzen ez zituztenak eta traktorean arratsalde osoa bueltaka aritu behar zutenak motorra nola itzaltzen zen ez zekitelako.\nEuskaldun berri haiek ekarri zuten euskal hiztunari ordura arte zegokion profil eta kokapen sozialean berrikuntza, eta esango nuke, azken lau hamarkadetan eskolaren bidez euskaldundu diren hiztun berri gazteen kasuan, antzeko zerbait gertatu dela. Figura berri horren bidez euskaldun izateari egotzi izan zaizkion zenbait ezaugarri aldatu eta aldatzen ari dira. Garapen eta aldaketa horietan hizkuntza ideologiak daude eta, oinarri-oinarrian, galdera bat dago: nor da hizkuntza komunitate batean hiztuna den subjektua?\nItaun horri lotuta, beste hauek ere bota ditzakegu: nork dauka hizkuntza hori hitz egiteko autoritatea? Nork ematen du autoritate hori? Nola egin aurre autoritate eta arau horiei? Zer ondorio ditu aurre egite horrek?\nZiur aski, azken hilabeteetan gurean berpiztu diren hainbat eztabaidak lotura zuzena dute hiztun berri horri ematen zaion autoritate edo legitimitatearekin. Fernando Ramallo soziolinguista galiziarrak dio hiztun berria ez dela erabat onartua «subjektu problematizatzailea izateaz gain, subjektu problematikoa ere badelako, espazio soziolinguistikoan bere tokia bilatzen jarraitzen duena». Euskal Herrian bezala, antzeko egoera duten tokietan errepikatzen den kontua da: Neohablantes de lenguas minorizadas en el Estado español liburuko kapitulu guztietan agertzen da hiztun berrien legitimazioaren auzia. Deigarria da ikustea, adibidez, Goirigolzarri, Amorrortu eta Ortegak jasotako hiztun berrien ahotsek («erabiltzen dut hizkuntza artifizial ematen du, liburukoa» edo «batuera erabiltzen baduzu zara como un guiri») antz handia dutela Vigoko neofalante-en bizipenekin:\nPara min o maior obstáculo non é desenvolver a lingua, é a xente que pon límites á nosa lingua. E iso é o problema, que podemos atopar os neofalantes, alguén que te mira é que di: «buá, é que o teu galego é unha lingua de libro» (Niretzat oztoporik handiena ez da hizkuntza garatzea, gure hizkuntzari mugak jartzen dizkion jendea baizik. Eta hori da hiztun berrien arazoa, begiratzen dizun norbait eta esaten dizuna: «bua, zure galiziera liburu-hizkuntza da»).\nHain zuzen, Miren Artetxek berriki aurkeztu duen tesian (Ipar Euskal Herriko bertso-eskoletako gazteen hizkuntza ibilbideak), bertso munduan sozializatzen diren hiztun berrien legitimitatearen inguruko oso hausnarketa interesgarriak luzatzen dizkigu. Ipar Euskal Herriko bertso-eskoletan jasotakoaren arabera, espazio horiek oso aproposak dira euskaldun gisa legitimatzeko. Baina, era berean, bertso munduan gertatzen da halako deslegitimazioa ‘sortzez’ edo ‘familiaz’ euskaldun ez diren edo itxura hori ematen ez duten horiengan. Artetxe egoera horrek sortzen duen legitimitatearen gurpil zoroa eteteko beharraz mintzo da, eta uste du egungo bertsolaritzak eta bertso-eskolek aukera onak eskain ditzaketela auzi hori gainditzeko.\nIzan ere, etxekoa edo eskolakoa, zaharra edo berria, euskalkia edo batua, goxua edo modernoa bezalako dikotomiak praktikan leuntzen ari diren garaiotan, zenbait eztabaida publikotan erdiguneko hiztunak eta aldirikoak bereizi nahian, traktorearekin bueltaka jarraitzen dugula ematen du.\nSoroan gurpil zoroan jarraitzen dugu traktorea nola gelditu jakin gabe.\nGeroa zizel, giroa pizten\nBaztan ere aldirikotzat hartzen dugu hiri eremu inguruetan bizi garenok. Maite ditugu bere bazterrak, baina lanbroak ezkutatzen dizkigu periferia horretako bizilagunak. Zorionez, batzuk ez daude zain egoteko prest, eta (H)ilbeltza moduko ekimenak antolatzen dituzte. Lur egurtua baita gurea, baina ez sortzeko gaitasunik gabekoa.\nEuskal Nobela Beltzaren Astea errotuta dagoen jaialdia da. Ez zen bertan goxo geratzeko asmoarekin sortu, eta urtero Euskal Herri osoko literaturzaleei Baztanera gerturatzeko deia egiten diete. Erantzuna primerakoa izaten da, eta aurtengoan ilbeltzeko azken asteburuan bertaratu ginenon artean hizketagai eta hizkera ugari elkarbanatu genituen. Antolatzaile taldeko Aitziber Zapiainen hitzetan: «Komunitatea egitea garrantzitsua da, euskaldunak Baztanera etortzea eta bertakoekin egotea, bertako jendea ezagutzea, hitz egitea...».\nZinemari buruzko solasaldiak, liburu aurkezpenak eta idazleei buruzko solasaldiak. Egiazko gertakari ilunen inguruko mahai inguruak eta heriotza-balada zaharrei buruzko erakusketak. Gau lanean oinarritutako mendi irteera eta susmagarrien gaua. Ikasteko, solastatzeko eta jolasteko tarte polita. Zapiainek Berria-n egindako elkarrizketa batean azpimarratzen zuen denon artean egindako ekimena dela:\nGuk zerbait eskaini nahi dugu, bat izan nahi dugu, taldekide izan nahi dugu denok: harremanak zaintzea, jendeari bere lekua eskaintzea, denok dugu zerbait eskaintzeko. Hori aldarrikatzen dugu, (H)ilbeltza egitera joatea, (H)ilbeltza izatea denok, denok denontzako egina izatea.\nBaina denok denontzat egiteko, ezinbestekoa da gune hori sortzeko ahalegina egiten duten horien lana. Geroa zizel, giroa pizten abesten du Olatz Salvadorrek Zizelkariak dokumentalerako egindako abestian. Baztanen badira giroa pizten duten zizelkari onak.\nBidasoa sortzen den Baztanera joan aitzin, Zizelkariak dokumentala ikusten izan ginen Bidasoa itsasoarekin bat egiten duen Hondarribiko Gaztetxean. Ainara Conde eta Maddi Ane Txoperena lesakarrek azaldu ziguten ikus-entzunezko horren ekoizpen prozesua. Solasaldi interesgarria sortu zen bertaratu ginenon artean, eta erdiguneaz eta periferiaz hausnarrean egin nuen Baztanerako bidea. Filmean agertzen diren Tutera, Amikuze edo Ezkerraldeko gazteak ‘euskararen periferia geografikoan’ erraz kokatzen ditugu. Baita Maule, Gasteiz edo Balmasedakoak ere. Oiartzun, Orio eta Usurbil, ordea, erdigunean kokatuko genituzke. Baina, non ipiniko genuke horien ondoan dagoen Donostia? Gipuzkoako hiriburua erdigune al da? Ba al dago benetan euskal erdigunerik? Nor da erdigunea? Euskaraz aritu nahi dugun guztiok ez al gara nahiko periferia?\nZiur aski, galdera horien erantzunek ez dute horrenbesteko garrantzirik. Erdigunea eta ertza non kokatzen dugun baino, hiztun berri nor den eta noiz arte den baino, euskaraz lasai, lotsarik gabe eta lotsagabe egiten duten hiztunak behar ditugu. Denon ekarpena ezinbestekoa baita.\nGorka Urbizuk aldizkari honen 235. zenbakian idatzi zuen euskarazko musikak entzule aktiboak behar dituela, eta horretarako denetik behar duela: ertza eta ertza ez dena. Euskara indarberritze prozesuan ere hori da behar duguna: hiztun aktiboak diren zizelkariak, ertza direnak eta ez direnak, berriak eta berriak ez direnak.\nBaita Sustrai Colinak bertsoan aipatzen zituen etiketen trajedian kabitzen ez direnak ere.


"Orioko belaunaldi desberdinetako emakumeok elkarlanean antolatu dugu Greba Feminista" - Orio - Karkara.eus\n"Orioko belaunaldi desberdinetako emakumeok elkarlanean antolatu dugu Greba Feminista"\nKarkara 2019-03-06 18:00\nXaltxerak talde feministako kide Aizpea Esnaola eta Miriam Garcia.\nMartxoaren 8an, ostiralean, Greba Feministarekin bat egingo dute Aiako eta Orioko hainbat emakumek. Egun horretarako hainbat ekimen antolatu dituzte herriko emakumeek elkarlanean.\nAIZPEA ESNAOLA ETA MIRIAM GARCIA - Xaltxerak tade feministako kideak\nZer aldarrikatuko duzue martxoaren 8ko Greba Feministan?\nAIZPEA ESNAOLA: Bizitzak erdigunera da aurtengo leloa, eta bost ardatzetan oinarrituko dugu greba: pentsionistak, ikasleak, zaintza, enplegua eta kontsumoa. Nagusiki gizartean zaintza lanek duten garrantzia azpimarratu nahi izan dugu aurten. Izan ere, etxeko eta zaintzarekin lotutako lanak ez ditu aitortzen sistemak, eta guk horiek agerian jarri nahi izan ditugu.\nMartxoaren 8ko Greba Feminista antolatzeko zer motatako lanketa egin duzue herrian?\nMIRIAM GARCIA: Iaz xaltxerek bakarrik antolatu genituen martxoaren 8ko ekimenak, eta aurtengo helburua herritarrek ere antolakuntzan parte hartzea izan da. Horretarako batzar irekiak egin ditugu herriko emakumeekin.\nZaila izan al da emakumeak erakartzea?\nA. E.: Beti iruditu zaigu oso zaila herriko emakumeak mota honetako ekimenetara erakartzea. Hala ere, gustura gaude aurten jende berria bildu delako batzarretan, eta etorri direnak elkarlanerako gogoz etorri direlako.\nM.G.: Uste dugu pasa den urteko manifestazioak Orioko emakumeen artean izan zuen erantzun paregabe ikusita, aurten aldarrikapenerako gogoz zeudela hainbat herritar.\nPasa den urteko manifestazioa inflexio-puntua izan al zen Xaltxerak taldearentzat?\nA.E.: Ez genuen horrelako erantzunik espero, eta lanean jarraitzeko indarra eman zigun horrek. Aurten askoz lehenago hasi gara Greba Feministako egitaraua prestatzen, baina ohartu gara zaila dela antolakuntza parte-hartzeko herritarren konpromisoa lortzea.\nEmakumeak gero eta kontzientziatuagoak al daude gaiarekin?\nA.E.: Guk uste genuen, gazteak animatuko zirela nagusiki Greba Feminista antolatzera, baina ezustekoa hartu dugu, emakume helduen erantzuna askoz hobea izan baita. Orain arte arlo hau jorratu ez duten emakumeak pankartak margotzen eta horiek kaletan jartzen aritu dira. Oso aberasgarria izan da elkarlana denontzat.\nM.G.: Bat nator Aizpeak aipatu duenarekin. Hasiera batean deialdia gazte jendearengana bideratuta zegoen. Pena eman digu, gazteena iritsi ez izanak, baina, era berean pozik gaude, Greba Feminista belaunaldi desberdinetako emakumeok elkarlanean antolatu dugulako.


Sarah Brown, semea eduki eta ametsari uko egin • ZUZEU\nSarah Brown, semea eduki eta ametsari uko egin\nSarah Brown, semea eduki eta ametsari uko egin.\nSarah Brown Amerikako Estatu Batuetan jaio zen eta atletismoko 1.500 metroko lasterketan espezializatuta dagoen kirolari bat da. Bere marka onena, lau minutu, hiru segundo eta hogei dezima izan zen pasa den urtean (marka honekin hain zuzen, Joko Olinpikoetan urrea lor zezakeen). Rio de Janeirorako bidean, hilabete batzuk lehenago oso txarto sentitzen hasi zen, harean (hondarrean) korrika egingo balu bezala. Medikuarengana jo zuen eta hark esan zion haurdun zegoela, momentu txarrenean hain justu. Maialen Chourraut (aurten domina lortu duen kirolari gipuzkoarra) ez bezala, Sarah haurdun geratu zen Olinpiada batzuen aurreko urtean eta bi aukera zituen; umea edukitzea eta Joko Olinpikoetan parte hartu ez, edo umea EZ edukitza eta Joko Olinpikoetan parte hartzea.\nSarahk umea edukitzea erabaki zuen, eta gaur egun, bere umeak bost hilabete du gutxi gorabehera eta bere izena ez da ailegatu komunikabideetara. Edonola ere, haurdunaldiaren ondorioz, berak, bere prestakuntza erdizka utzi zuen. Ez zen sailkatu Joko Olinpikoetara, nahiz eta haurdunaldian entrenatzen jarraitu, sailkapeneko lasterketan azkena geratu zen (normala, izan ere, haurdunaldian forma fisikoa galtzen da).\nBere senarra ere atleta da eta bere entrenatzailea gainera. Hasieran, Sarahk ez zeukan hain argi umea eduki edo abortatu, baina bere senarrak lagundu zion erabaki bat hartzera. Gaur egun, ordea, oso pozik daude biek semea edukitzeagatik.\nNire ustez oso polita izan da Sarahk semea edukitzea (bere amets eta ahaleginari uko eginez), baina nahi bazuten semeak eduki beste forma batean planteatuta egon behar zen. Maialen Chourrautek, lehen aipatu dudan pertsona, Londresen brontzezko domina lortu zuen, hurrengo urtean bere alaba Ane jaio zelarik. Horren ondoren, hasi zen Joko Olinpikoetan pentsatzen eta lan egiten beste domina bat lortzeko. Oso ziklo zaila izan da Maialenentzat, baina urrezko domina lortu zuen Rio de Janeiron eta hortaz, oso pozik dago. Berak esan zuen bere alabari ezin izan ziola berari gustatuko litzaiokeen adina kasu egin lehiaketan ondo egon ahal izateko. Baina urrezko domina irabazi eta gero pozez lehertzear zegoen.\nHori bai izan zen planifikazio on bat seme bat edukitzeko, baita Joko Olinpikoetara ailegatzeko ere. Atletismoa eta piraguismoa ez dira kirol oso ezagunak, jende gehienak bakarrik ikusten du Joko Olinpikoetan, horregatik sasoi betean egon behar da lehiaketa honetan.\nZoritxarrez, Sarah haurdun geratu zen 29 urte zituela. Beraz, seguruenik zailagoa izango da berarentzat hurrengo Olinpiadetan (4 urte barru) urrezko domina lortzea. Edozein modutan, aipagarria da berak DIU sistema erabiltzen zuela haurdunaldia saihesteko. Sistema hau oso fidagarria omen da (%99an), baina oraingoan huts egin zuen.\nZuk zer uste duzu? Zuzena izan al zen bere erabakia? Ona al da hain ume gutxi dituen gizarte batean (gurean arazo larria da) emakumeak umeak ez edukitzeko presio hau edukitzea?\nCockney dela eta ez dela


RHA Lehiaketa, RHA S500 entzungailuak zozketatzen ditugu Androidea\nRHA lehiaketa, RHA S500 entzungailuak zozketatuko ditugu\nDuela aste batzuk zu RHA S500 azterketa osoa aurkezten dugu, belarriko entzungailuak, akaberen kalitateagatik eta diseinu aitzindariagatik nabarmentzen direnak. Orain eskerrik asko Rha Entzungailu zoragarri hauek irabazi ahal izateko zozketa bat ekartzen dizugu. Zeren zain zaude izena emateko?\nArtikulu honetan gauzak errazteko lehiaketako oinarri guztiak eta parte hartzeko jarraitu beharreko urratsak utziko dizkizuegu RHA S500 zozketa, musikazaleak poztuko dituen tramankulua. Zorte on parte hartzaile guztiei, Eta gogoratu datorren martxoaren 5a arte 23: 59an Espainiako orduak arte bakarrik onartuko ditugula lanak!\n1 RHA S500 lehiaketa, nola parte hartu gure oparian\n2 Eguneratzea: irabazlea dugu jada!\nRHA S500 lehiaketa, nola parte hartu gure oparian\nRHArekin batera RHA S500 entzungailuak zozkatzeko prestatu dugun lehiaketan parte hartu nahi baduzu, urrats hauek jarraitu besterik ez duzu:\nLehen urratsa da bihurtu Androidsis Twitter profilaren jarraitzaile. Horretarako, egin behar duzun guztia jarraitzeko beheko botoian klik egitea da:\nGure Twitter profilaren jarraitzaileak izan ondoren, egin behar duzu bidali mezu bat # Sorteorhas500 traolarekinGauzak errazago izan ditzazun, dedikatu botoia uzten dizugu hashtag-arekin mezu generiko bat bidaltzeko:\nTxiokatu # SorteoRHAS500\nOrain, azkenean, eman besterik ez duzu egin behar RHAren Facebook orrialde ofiziala bezala. Eskainitako botoia ere uzten dizugu, gainean klik egitea besterik ez duzu:\nIkusi duzun bezala, gure zozketan parte hartzeko aukera emango duten hiru urrats sinple daude. Gogoan izan behar duzu RHA S500 zozketa nazioartekoa dela, beraz, zuetako edozeinek parte har dezake bidalketa kostuak RHA mutilek hartzen dituztela. Gogoratu Lehiaketan parte hartzeko epea martxoaren 5ean, larunbata, 23: 59an amaituko da, igandean jakingo da irabazlea eta artikulu honetan argitaratuko da.\nZeren zain zaude gure parte hartzeko RHA S500 entzungailuak irabazteko zozketa?\nEguneratzea: irabazlea dugu jada!\nRHA S500 entzungailuen zozketaren irabazlea Twitterreko @EduArdPc entrenatzailea izan da, zorionak!\nArtikuluaren bide osoa: Androidea » Berri » lehiaketak » RHA lehiaketa, RHA S500 entzungailuak zozketatuko ditugu\nEntzungailu interesgarri hauetarako parte hartzen dut.\nLocalcast Iritzia egin duzu. Arazo bat dut soinua mugikorrera bidaltzean, audioa ez dago bideoarekin sinkronizatuta.\nblas daniel centeno (@centbdaniel) esan zuen\nVenezuelatik parte hartzen dut zozketa honetan, entzungailu bikain hauek irabazteko\nErantzun blas daniel centeno (@centbdaniel)\nZortea! Sartu naiz!\nJorge Marin Nieto (@Eove) esan zuen\nKaixo, badakit ez dudala ukituko baina ... dagoeneko ez genuke irabazlea ezagutu behar, zin egingo nuke zozketa igandean 6an egingo zela irakurri nuela\nErantzun Jorge Marín Nietori (@Eove)\nirabazlearekin harremanetan jarri ginen igande berean, hilak 6, baina ez nuen mezua eguneratu, nire errua. Dagoeneko konponduta dago.\nOraingoan ez duzu zorterik izan, baina laster beste zozketa bat egingo dugu 😉\nEskerrik asko Alfonso, beste behin time izango da\nGehitu lasterbideak jakinarazpen panelean gehien erabiltzen dituzun aplikazioetara Diesel-ekin


Donostia Zinemaldia :: Idioterne\nIdioterne / The Idiots (Ergelak)\nNeska-mutilez osatutako gazte-talde bat ergelenarena egiten arituko da, gizarteak ezarritako arauekin hautsi nahian. Landako etxe bat bilgune dutela, beren aisialdia elkarrekin igaroko dute tentelkeriaren ezkutuko eta gutxi preziatutako balioak arakatuz. Beren helburua euren kirtenkeriekin zirikatzea da, atzeratuak bailiran jokatzen baitute. Karen, emakume bakarti eta isilak, taldearekin bat egingo du nahi gabe saio horietako batean parte hartu eta gero.\nDanimarkar zuzendari artega honek era askotako lanak egin ditu zine-lanbidean, muntatzaile, argazkilari, zuzendariaren laguntzaile, aktore, ekoizle nahiz idazle gisa. Ofizioa ondo ezagutzeaz gain, anbizio handiko artista ere bada, Forbrydelsens element (Krimenaren elementua, 1984) bere lehen lanaren bitxitasunak oihartzun handia izan zuen. Ondorengo Europa (1991), Breaking the Waves (Olatuak hausten, 1996), Idioterne (Ergelak, 1998), Dancer in the Dark (Iluntasunean dantzari, 2000) eta Dogville (2003) lanak nazioartean sarituak izan dira.


Txillardegi, hil zeneko 7. urteurrenean • ZUZEU\nTxillardegi, hil zeneko 7. urteurrenean –\nBihar, Txillardegi gogoratuko dugu Donostian, hil zeneko 7. urteurrenean.\nUrtarrilaren 14an, Jose Luis Alvarez Enparantza Txillardegi hil zeneko 7. urteurrena izango da. Hori dela eta, bezperan, hilaren 13an, igandean, omen- eta errebindikazio-ekitaldiak antolatu ditu Txillardegi Liburutegia herri ekimenak. Honako hauek:\n11.00etan, “Txillardegiren Antigua” ibilaldi gidatua.\n13.00etan, ekitaldia Gaskuña plazan, iaz margotutako horma-irudiaren aurrean.*\n* Ekitaldi horren osagai nabarmenetako bat Jean-Louis Davant euskaltzain zuberotarraren parte hartzea izango da.\n2018an, euskara batuaren 50. urtemugaren ospakizunen baitan, berebiziko protagonismoa izan du Txillardegik, aldez edo moldez, ez baitzen alferrik izan batasunaren eragile nagusietako bat. 2019an, berriz, protagonismoari eutsiko dio, besteak beste, Korrikak omenduko baitu. Testuinguru honetan, igandeko ekitaldien bitartez, Txillardegi Liburutegia herri ekimenak bereziki nabarmendu nahi du Txillardegik oraindik ez duela bere jaioterrian jaso merezi duen aitortza ofiziala.\n“Euskaldunon aberria euskara da”, esan zuen Txillardegik, Sabino Arana parafraseatuz eta aldi berean euskal nazionalismo tradizionalarekin hautsiz. Beraz, Txillardegiren aberria Euskal Herria zen, euskararen herria, alegia.\nAlabaina, egia baldin bada gizakion benetako aberria haurtzaroa dela, hainbat autorek idatzi eta esan duten bezala, Txillardegiren aberria Antigua zen. Eta hori oso garbi geratu zen Antigua 1900 liburuan, memoria- eta maitasun-ariketa harrigarri hartan. Hain justu, aipatutako liburuan oin hartuta prestatu dugu “Txillardegiren Antigua” ibilaldia.\nAbiapuntua, 11etan, Gaskuña plaza izango da. Izan ere, bertan zegoen Txillardegi etxea. Eta ondoren Txillardegiren haurtzaroaren eta Antigua zahar haren lekuko izan ziren haibat leku ezagutuko ditugu. Lekuan lekuko azalpenak Josu Tellabide etnologoak emango ditu. Halaber, tarteka, Txillardegik berak leku horiei buruz idatzitako testu laburrak irakurriko ditugu.\nIbilaldiak ordu eta erdi iraungo du, gutxi gorabehera. Nolanahi ere, 13.00tarako Gaskuña plazan egongo gara berriz, ordu horretan hasiko den ekitaldian parte hartzeko prest.\nTxillardegi, hil zeneko 7. urteurrenean Txillardegi, hil zeneko 7. urteurrenean Txillardegi, hil zeneko 7. urteurrenean\nZer duzu buruan “Txillardegi, hil zeneko 7. urteurrenean”-ri buruz\nmeredith 2019-01-13 21:00\nNor zen Txillardegi hori?\nA, ja! Errealeko futbolari ohiren bat, ezta?\nEta haren omenez liburutegi bat izendatzeko ahaleginetan ari zaigu lagun kuadrilla futboleroren bat orain? Jode, hori bai kontraesana!\nBiba gu, eskergabe petralok!


Giro ona eta maila itzela Altsasun atzo ospatu zen Euskal Herriko Eskolarteko Bertsolari Txapelketan - GARA\nGiro ezin hobearekin jokatu zen atzo Altsasun Euskal Herriko XX. Eskolarteko Bertsolari Txapelketa. Bai goizean eta bai arratsaldean, jende asko hurreratu zen frontoira. Zaleek euren lagunei egindako pankartek eta jotako txaloek alaitu zuten saioa.\nBurunda frontoian jokatu ziren adinaren arabera bereiztutako talde bien finalak. Goizeko 11:00etan 14 urtez azpiko neska-mutilak lehiatu ziren, eta arratsaldeko 15:30ean 15 urtetik 18ra bitartekoak. 14 urtez azpikoen mailan Mailaen Akizuk jantzi zuen txapela, eta Maddiane Txoperena izan zen bigarrena. Akizu Urretxuarra da eta 12 urte ditu. Txoperena ostera, hendaiarra da eta 14 urte ditu. Horrenbestez, hauxe izan da Txoperenak 14 urtez azpikoetan kantatzen duen azken aldia.\n15 urtetik 18rakoen artean bizkaitarrek eraman zituzten lehen bi sariak. Izan ere, Miren Amuriza berriztarra izan zen txapelduna, eta Jone Uria algortarra bigarrena. Edozelan ere, parte hartzaile guztiek eman zuten maila itzela. Saio txukuna osatu zuten gazteek, maila ona erakutsiz. Bai Uria eta bai Amurizak aurtengoa dute eskolarteko txapelketan kantatzen duten azken aldia. Biek ala biek 18 urte beteta dituzte eta Bizkaiko txapelketa nagusian parte hartuko dute aurtengo udazkenean.\nTxapelduna aukeratu aurretik galbahea pasatu behar izan zuten bertsolariek. Izan ere goizean 14 hasi ziren kantuan eta bai baten inguruan bertsoa bota behar izan zuten lehenengo; ostean, lau oinak jarri zizkien Rekondok bertso bana egiteko eta gero, ofizioka kantatu behar izan zuten zortziko txikian. Ariketa horiek amaitu ostean, sei bertsolarik egin zuten aurrera eta haien artean jokatu zen txapela. Maialen Akizu, Maddiane Txoperena, Amaia Elizagoien, Eñaut Saldumbide, Mikel Cherbero eta Johaiñe Sarraillet izan ziren galbahea pasatu zutenak. Hitza emanda bertso bana osatu behar izan zuten, eta ofizioka jardun ziren zortziko handian. Hor erabaki zen Akizu izango zela txapeldun.\nNagusien artean Ander Solozabal, Jone Uria, Miren Amuriza, Ane Labaka, Ximun Cazaubon eta Mattin Luku izan ziren galbahea pasatu zutenak eta ostean kartzelako lana izan zuten: puntuari erantzun eta gai baten inguruan bertso bi.\nAzpimarratzeko izan zen parte hartzaileen artean izandako neska kopurua. Izan ere, 14 urtera artekoan artean, hamalautik bederatzi izan ziren neskak. Azken urteetan nabarmen hazi da nesken kopurua bertso eskoletan eta eskolarteko txapelketetan argi ikusten da hori. Maialen Akizuri Julen Zelaietak jantzi zion txapela eta Altsasuko alkateak eman zion oroigarria. Miren Amurizari Koldo Tellituk jantzi zion txapela eta Iñaki Murua Euskal Herriko bertsozale elkarteko lehendakariak eman zion oroigarria.\nAlaitz Rekondo izan zen aurkezlea atzo eta honakoak aritu ziren epaile lanetan: Ekaitz Elorriaga, Mirari Azula, Bakarne Urreaga, Eneko Bidegain, Joxema Leitza eta Erik Etxart.\nTxapelez eta oroigarriaz aparte, bestelako saria ere jasoko dute parte hartzaileek: txikien mailakoek egun pasa egingo dute Donostian estropaden aitzakian eta nagusiek bost egun pasatuko dituzte Hueskan. Miren Amuriza nagusien mailako txapeldunak kantatu zuen moduan, bistan egon da lagun arteko lehiaketa dela eskolarteko bertsolari txapelketa. Izan ere, azken urteetan egin den lanak (bertso udalekuak, barnetegiak, bertso lantegia...) lehia hutsetik urrunago doan harremana sortu du parte hartzaileen artean.


Erretiratuen bazkarirako txartelak salgai daude - Oñati - Goiena.eus\nErretiratuen bazkarirako txartelak salgai daude\nMireia Bikuña 2010-05-04 18:06\nPake Leku erretiratuen elkarteak urteroko aste berezia egingo du hilaren 10etik 16ra. Astea bukatzeko bazkaria egingo dute kiroldegian, hilaren 16an. Dagoeneko, bazkarirako txartelak salgai jarri dituzte erretiratuen elkartean: egubakoitzera arte eros daitezke, 18:30etik 20:00etara arte, hamar eurotan.\nMaiatzaren 16an meza nagusia egingo dute parrokian, 12:00etan. Jarraian, kiroldegiko pilotalekuan omenaldia egingo diete herriko bi erretiraturi. Ondoren, Udal Musika Bandak eta Oñatzeko dantzariek emanaldi bana egingo dute. Bazkaldu ondoren, bertso saioa eta dantzaldia egingo dituzte.\nBazkariaz gain aste osorako ekintzak antolatu dituzte. Astelehenean, hilaren 10ean, Aloña abesbatzak, Loli Ordoki bakarlariak eta Xabier Ugarte gitarra-jotzaileak kontzertua egingo dute Santa Ana aretoan, 18:30ean. Martitzenean, berriz, hitzaldia egingo dute, 17:00etan. Etxean gaudenean suaren kontra nola babes gaitezkeen azalduko dute.\nIrteera San Martinera\nEguaztenean irteera egingo dute San Martinera, eta han egingo dute hamarretakoa. 10:30ean irtengo dira erretiratuen elkartetik. Antolatzaileek oinetako erosoekin joatea aholkatzen dute. Irteeran parte hartu gura dutenek txartela hartu beharko dute erretiratuen elkartean egubakoitza baino lehen. Egun berean zinema emanaldia egingo dute, 17:00etan, kultura etxean.\nEguenean eta egubakoitzean, bingo joko berezia eta merienda egingo dituzte, hurrenez hurren.


barren.eus - Elgoibar eta Mendaroko ikasleek ere egin dute bat Korrikarekin\nUrepelen (Nafarroa Beherea) hasi zen Korrika 19, joan den martxoaren 19an, eta Euskal Herriko hainbat txokotatik pasa ostean, gaur ailegatuko da Debabarrenera Korrikaren lekukoa. Eibar zeharkatu ostean, Soraluzera joango da Korrika eta handik ailegatuko da Elgoibarrera (18:15ak aldera). Mendaron ere sartuko da euskararen aldeko lasterketa oraingoan, herriko plazaraino bertaraino (19:10ak aldera)\n• Korrika Gaztea euripean egin dute\nKorrika nagusiarekin batera, Korrika Gaztea ere egin dute goizean Elgoibarren eta Korrika Txikiak egin dituzte Elgoibarko zein Mendaroko ikastetxeek. IMHk, Mekak eta Elgoibar BHI institutuak elkarlanean antolatu dute Korrika Gaztea. Albitxurin, Meka Albitxuri lanbide heziketako ikastetxearen atarian hasi dira korrika eta Mintxetako gaina, institutua, kiroldegia eta makina erremintaren museo paretik igaro ostean IMHn bukatu dute ibilbidea. Han, bertsoak abestu dituzte hiru ikastetxeetako ordezkariek eta Agenda 21ek eskainitako hamarretakoarekin berreskuratu dituzte indarrak. Elikadura jasangarrian oinarritutako hamarretakoa (laranjak eta gazta) dastatu ahal izan dute. Hona hemen Korrika Gazteko argazki bilduma:\n• Korrika Txikia, aterpean\nEuria dela-eta Elgoibarko zein Mendaroko Korrika Txikiak ezin izan dituzte prestatuta zituzten moduan egin. Elgoibarren, Maalako parkeko estalpearen babesean batu dira Elgoibar Ikastolako eta Herri Eskolako ikasleak eta irakasleak. Korrikarik egin ez duten arren, dantzan eta kantuan ibili dira Atxutxiamaikakoek gidatuta. Korrikaren eta euskararen aldeko oihurik ere ez da falta izan. Mendaron ere aurreikusita zeukaten ibilbidea moldatu behar izan dute euriagatik eta ikastetxe barruan egin dute euskararen aldeko jaia.\nHona hemen Korrika Txikiko bideoa eta argazki bilduma:


Mugako hiru pasabide irekiko ditu Eric Spitz prefetak | Gizartea | Berria\nMugako hiru pasabide irekiko ditu Eric Spitz prefetak\nSegurtatu du Sarako bideko, Lizuniagako eta Lizarrietako pasabideak irekiko dituela larunbatetik goiti.\nNafarroa eta Lapurdi arteko muga itxita, Lizarrietan. Jagoa Manterola Tamaina handiagoan ikusi\nOihana Teyseyre Koskarat - Ion Orzaiz -\nFrantziako Gobernuak, «terrorismoaren kontra» egitea aitzakia hartuta, Hego Euskal Herriaren eta Ipar Euskal Herriaren arteko mugako zortzi pasabide hetsi zituen urtarrilean. Herritarrek protesta andana egin zituzten pasabide horietan, eta lekuko hautetsiek ere egoera salatu zuten. Euskal Hirigune Elkargoko Jean Rene Etxegarai lehendakariak gutun bat helarazi zion Eric Spitz prefetari iragan astean, mugak irekitzeko. Bada, hetsiak diren zortzi pasabideetatik hiru irekiko ditu prefetak, larunbat honetatik goiti: Sarako (Lapurdi) bidekoa, eta Lizuniagako eta Lizarrietako lepoetakoak. Sarako herrian daude bi pasabide horiek ere, Nafarroarekin mugan. Sud Ouest egunkariari baieztatu dio informazioa prefetak, arratsaldean.\nIzan ere, martxoaren 10ean Atlantikoko Europa Hegoaldeko Erregioen Konferentzian parte hartu zuten Nafarroako Gobernuak eta Pirinio Atlantikoetako Prefeturak, eta, bertan, Sergio Perez Garcia Nafarroako Kanpo Ekintzetarako zuzendari nagusiak mugen itxiera malgutzeko galdegin zion Eric Spitz prefetari. Perezen esanetan, mugako zortzi pasabide itxi izanak «eragozpen ugari» eragin dizkie inguruko biztanleei: «Lan edo familia arrazoiengatik lurralde batetik bestera ibili behar dutenen mugimendua oztopatzen du, eta martxan diren lankidetza proiektuen garapena zaildu». Hori dela eta, «salbuespenak» ezartzeko eskatu zion gobernuko ordezkariak prefetari.\nBeste pasabideek, ordea, itxirik segituko dute, oraingoz. Zehazki, honako bide hauek: Hendaia eta Hondarribia lotzen dituen itsasoko joan-jinkaria, Hendaiako merkantzia zubia, Izpegiko lepoa, Aldudeko ibarra eta Iturzaetako lepoa.\nOihana Teyseyre Koskarat - Ion Orzaiz


Iñaki Olidenen idiek irabazi dute Errezilgo Kintopeko Idi Dema Saria - Urola Kostako Hitza : Urola Kostako Hitza\nIñaki Olidenen idiek irabazi dute Errezilgo Kintopeko Idi Dema Saria\n64 plaza eginda eskuratu du denboraldiko lehen garaipena Oliden oriotarraren pareak, atzo iluntzean jokatutako deman.\nErrezilgo XXII. Kintopeko Idi Probak bukatu ziren bart, hiru jardunaldiren ondoren. Ostiraleko eta larunbateko saioen ostean, atzo jardun zuten lanean azken pareek. Iñaki Olidenen idien txanda ere atzo izan zen, eta lan bikaina eginda, aurtengo denboraldiko lehen txapela irabazi zuten.\nOhi bezala, Oliden bera aritu zen itzain lanetan, eta 64 plaza egitea lortu zuen. Harriari 66 kiloko gainkarga jarrita ibili ziren lehian haren idiak. Bigarren postua Lopategiren idientzat izan zen (62 plaza eta 2,97 metro), eta hirugarrena La Cruzen parearentzat (60 plaza eta 4,12 metro).\nAurtengo Errezilgo probak 10 pareren parte hartzea izan du. Olidenez gain, eskualdeko beste partaide bat ere ibili da probalekuan: bosgarren izan dira Errezilgo Bixkiak.


San Martin etxean ludoteka bat sortzeko proposatu du Getxoko EH Bilduk - Getxo - Hiruka.eus\nSan Martin etxean ludoteka bat sortzeko proposatu du Getxoko EH Bilduk\nIker Rincon Moreno 2021-10-07 10:00\nSan Martin eraikina, gaur egun. © GETXOKO EH BILDU\nAlgortako San Martin udal-eraikinean ludoteka bat sortzeko proiektua aurkeztu du EH Bilduk. Horretarako, gainera, umeen ekarpenak jasotzeko bilera irekia antolatu du urriaren 15erako, barikurako, azpiegituraren ondoko parkean.\nKoalizio abertzaleak deitoratu duenez, San Martin eraikinak urteak daramatza hutsik, Udalak horren jabetza duen arren: "Getxolan izan zenetik, eraikinaren egoerak okerrera egin du azken urteetan, Udalaren utzikeriaren eraginez". EH Bilduk hainbat alditan eskaerak egin dizkio udal-gobernuari (EAJ eta PSE-EE) eraikina eraberritu eta erabilera emateko. Gogoratu duenez, aurtengo urtarrilean bertan, EH Bilduk mozioa aurkeztu zuen San Martin eraikinari erabilera ematea proposatuz, eta osoko bilkurak onarpena eman zion, udal-gobernuaren abstentzioarekin. "Bada, hilabeteak igaro dira eta egoera ez da aldatu: eraikinak erabilera barik jarraitzen du, gero eta egoera okerragoan. Usategiko kafetegian gertatu den bezala, etorkizunean askoz garestiagoa izango da eraikina berriztea eta erabilera ematea", deitoratu du koalizioak.\nEgoera horren aurrean, EH Bilduk proposamen zehatza aurkeztu du San Martin eraikinarentzat: ludoteka handi bat sortzea bertan. "Izan ere, gaur egun, Algortak ez du ludotekarik, eta eskaria nabarmena da. Ludoteka honek lotura egingo luke parean duen parkeagaz, umeentzat eta familientzat espazio zabal bat sortuz", nabarmendu du taldeak.\nNondik norakoak zehazteko saioa\nLudoteka horren nolakotasuna erabakitzeko, saio irekia antolatu du EH Bilduk urriaren 15erako; 18:30ean jarriko dute hitzordua, San Martin eraikinaren ondoko parkean. "Batik bat, saio horretan 6 urtetik gorako umeen ekarpenak jasoko dira, ludoteka horren ezaugarriak zehazteko. Halaber, gurasoen ekarpenak ere jasoko dira, eraikin horrek izan behar dituen nolakotasunak denon artean erabakitzeko". Behin ekarpen guztiak jasota, ludoteka horren proposamen zehatza aurkeztuko du EH Bilduk.


Larrazpi elkartera sarrera mugatu dute - Irurtzun - Guaixe.eus\nLarrazpi elkartera sarrera mugatu dute\nGuaixe 2020-07-14 10:37\nJoan den urteko Larrazpi eguneko une bat.\nBihartik eta heldu den asteartera arte, bazkideak besterik ez dira sartuko gazte elkartera. Festak herria hartuko lituzkeen egunak dira.\nGarileko hirugarren asteazkenean, bihar, ziren hastekoak Irurtzungo festak. Baina COVID-19 gaitza ez zabaltzeko neurri gisa, Irurtzungo Udalak festak bertan behera utzi zituen. Hori kontuan izanik, Larrazpi gazte elkarteak jakinarazi duenez, “gure ateak ixtera behartuta ikusi dugu geure burua, jaiegunetako jende pilaketak ekiditeko helburuz”. Horregatik, bihar hasi, eta heldu den asteartera arte elkarteko kide ez den inori sarrera debekatuko zaio.\nLarrazpiko kideek jakinarazi dutenez, “birusaren hedapenaren kontrako kanpainarekin bat egiten dugu, eta, era berean, herriko beste kolektibo eta etxabeak egun hauek zuhurtziaz bizitzera animatu nahi ditugu. Guztiok elkarrekin lortuko dugu”.\nUdako festak bertan behera\nGuaixe 2020 eka 08 Irurtzun\nCOVID-19 gaitzak bulkatu du udalak garileko festak bertan behera uztera.


Euskadi ingurumena sustatzeko planetik funts gehien eskuratu dituen autonomia da | El Correo\nZurekinEuskadi ingurumena sustatzeko planetik funts gehien eskuratu dituen autonomia da\nEuskadi ingurumena sustatzeko planetik funts gehien eskuratu dituen autonomia da\nZehazki, hondakinen birzikletako 29 euskal proiektuk 657.000 euroko finantzaketa lortu dute\nELCORREO.COM Martes, 1 agosto 2017, 07:33\nEuskadi izan da aurten Espainiako Gobernuaren Nekazaritza, Arrantza, Elikadura eta Ingurumeneko Ministerioaren PIMA Residuos delako ingurumena sustatzeko planetik funts gehien eskuratu dituen autonomia erkidegoa. Programaren bidez, besteak beste, gaikako bilketa sustatzeko jarduketak eta hondakinak berrerabiltzeko eta birziklatzeko prestatzea bultzatu nahi dira. Zehazki, EAEk aurkeztu dituen 29 proiektuk 657.570 euroko finantzaketa lortu dute, guztira.\nEusko Jaurlaritzak jakinarazi duenez, 2017ko PIMA Residuos deialdiak linea berezia jaso du etxeko sukalderako olioa biltzea eta garraiorako bioerregaia ekoizteko erabiltzea sustatzeko. Konpostaren inguruko linea bat eta biogasaren erabilera eraginkorra sustatzeko neurrien inguruko linea bat ere jaso ditu.\nProgramaren deialdia martxoaren amaieran jakinarazi zitzaion Jaurlaritzako Ingurumen Administrazioaren Zuzendaritzari. Zuzendaritza horrek eta IHOBE Ingurumeneko Sozietate Publikoak koordinatu dituzte eskabideak, aldundiekin, udalekin, mankomunitateekin eta kuadrillekin batera, denbora errekorrean.\nEstatuko deialdian 15 erkidego baino gehiagotako 197 proiektu aurkeztu dira, 57 milioi euro baino gehiagokoak, eta horietatik, azkenean, 149 finantzatu dira, ia bost milioi eurorekin. Euskadik, guztira, 39 proiektu aurkeztu ditu (6.020.223 euro), eta horietatik %74k (29) finantzaketa lortu du (657.570 euro). Euskadi da deialdian funts gehien eskuratu duen erkidegoa.\nPIMA Residuos programaz gainera, PEMAR, PIMA AdaptaCosta eta PIMA AdaptaEcosistemas programetan ere proiektuak diruz laguntzea lortu da, euskal kostaldeko eta ekosistemetako klima aldaketaren aurrean egokitzeko ingurumenaren sustapen proiektuetarako, 1.100.000 euroan.\nLaguntza horiek guztiak Ingurumen, Lurralde Plangintza eta Etxebizitza Sailaren ildo orokorraren barruan daude, hondakinak ezabatzeko azken bide gisa hondakindegietara ez eramateko ekonomia zirkularraren jarduketak sustatzeko. Horrela, lehentasuna ematen zaio hondakina berriro sartzeari, beste erabilera batzuetarako izan zein lehengaia izan hainbat prozesutan. Gainera, Euskadiko Hondakinen Prebentzioko eta Kudeaketako Planean ezarritako helburuak bete nahi dira.\nEuskaltzaindiaren jarduera 2017an diruz lagunduko du Bizkaiko Aldundiak Submergence filmak inauguratuko du aurten Zinemaldia


APARTEKO NEURRIAK COVID-ARI AURRE EGITEKO\n- Nafarroan hartutako aparteko neurriei buruzko ohiko zalantzak. Konfinamendu perimetrala (PDF, 664 KB).\n- Nobedade nagusiak azaltzen dituen kartela deskargatu (PDF, 136 KB).\nIruñerriko Hiri Garraioko ibilgailuen okupazioa %50era murriztu da. Ibilgailuetan gel hidroalkoholikoa banatzeko banagailuak egongo dira sarreran eta irteeran, eta gutxienez leihoen erdiak irekita egongo dira.\nEremu pribatuan bilerak bi bizikidetza unitateetako sei pertsona bildu daitezke gehienez.\nTaberna eta jatetxeetan barruan kontsumitzeko aukera izanen da, %30eko edukierarekin, eta kanpoko terrazetan kontsumitu ahal izango da, pertsonen artean 1,5 metroko distantzia mantenduta, gehienez lau erabiltzaileko mahaietan (salbuespen gisa, 6koak izan daitezke, distantzia hori bermatzerik baldin badago). Maskara jantzita eduki behar da beti, hain justu ere, edateko edo jateko unean izan ezik. 21:00ak arte irekitzeko aukera izango dute. Terrazetan ez erretzea gomendatzen da eta debkatuta izango da beste bezeroekiko 2 metroko distantzia mantendu ezin bada.\nBingoak eta joko, apustu eta jolas aretoak gehienez %30eko edukierarekin ireki ahal izango dira. Itxi, berriz, 21:00etan itxiko dira.\nHotel eta ostatu turistikoetan zona komunetako edukiera %50ekoa da. Banako logelak dituzten aterpetxeetan, edukiera %50ekoa da eta ohatzeak dituzten logeletan %30ekoa.\nTxikizkako merkataritzan edukiera %50ekoa izango da eta 21:00ak arte irekitzeko aukera izango dute.\nKultoko lekuetan ezin da gehieneko edukieraren %30 gainditu, eta gehienez ere 150 pertsona elkartu ahal izango dira. Maskara beharrezkoa da eta pertsona bakoitzeko 2,25 metro karratu bermatuko dira.\nEzkontzetan, jaunartzeetan, bataioetan, sendotza-egunetan eta bestelako ospakizun erlijioso edo zibiletan ez da edukieraren % 30 gaindituko, eta pertsonako 2,25 metro koadro bermatu beharko dira. Ospakizunaren ostean ostalaritza eta jatetxetan egiten diren ospakizunetan pertsonen arteko 1,5 metroko distantzia mantenduko da; hala ere ezingo dira inoz barruan 12 pertsona eta kanpoan 20 pertsona baino gehaigo egon. Muga ospakizun talde bakoitzeko ezarriko da eta toki ezberdinetan egon beharko dute. Ezingo dira dantzalekuak erabili.\nBeilatokietan pertsona-kontzentrazioa ezingo da 50 pertsonatik gorakoa izan pertsonara mugatuko da espazio irekietan eta 10era itxietan. Jarraigoa ez da inola ere 50 pertsona baino gehiagokoa izango.\nEGOITZA-ZENTROAK ETA ADINEKOEN ELKARTEAK\nFamiliakoek eta hurbilekoek adinekoen eta desgaituen egoitzetara bisitan joan ahal izango dute, astean behin eta aldez aurretik hitzordua hartuta. 30 minutuko bisita adinekoen kasuan eta 60 minutukoa desgaitasuna duten pertsonen kasuan. Bi kasuetan, 2 pertsona aldi berean onartuko dira, betiere bizikidetza-unitate berekoak badira. Egoiliarrekin irteerak egin ahal izango dira, derrigorrezko protokoloak beteta.\nAdinekoak edo desgaitasuna duten pertsonak egoitzetan dituzten familientzako informazioa.\nPEÑAK ETA ELKARTEAK\nEkitaldiak egiteko funtzio anitzeko establezimenduetako ospakizunetan daudenen kontrola bermatu beharko da eta pertsonen arteko 1,5 metroko distantzia bermatuko da; ezingo dira barruan 12 pertsona baino gehiago egon, eta kanpoan 20, beti ere barruko edukiera %30 gainditu gabe. Muga ospakizun talde bakoitzeko ezarriko da eta toki ezberdinetan egon beharko dute. Ezingo dira dantzalekuak erabili. 21:00etan itxiko dute.\nMuseo, erakusketa-areto, monumentu eta bestelako kultur ekipamenduetan, edukiera % 50ekoa izango da, eta jarduera gidatuak 12 pertsonara bitarteko taldeetan egin ahal izango dira. Inaugurazioak eta ekitaldi sozialak egin ahal izango dira %50eko edukierarekin eta eserlekuak aurrez esleituta, betiere jatetxe-zerbitzurik izan gabe. Zutik egitekoak badira, edukiera kalkulatzeko, pertsona bakoitzeko 3 metro karratu hartu behar dira kontuan. 21:00ak arte irekitzeko aukera izango dute.\nGida turistikoen bidezko jarduerak eta turismo aktiboko zein naturako irteerak, ahal dela, aurrez hitzordua eskatuta egingo dira, gehienez ere 12 pertsonako taldeetan, kanpoan badira 18 pertsona izan daitezke. Jende-pilaketak sor daitezkeen lekuetatik igarotzea saihestuko da.\nLiburutegietan edukiera %50ekoa da. Haurrentzat jarduerak egin ahal izango dira liburutegian eta ludotekak gehienez 12 pertsonako taldeetan. 21:00ak arte irekitzeko aukera izango dute.\nZinema, antzoki eta auditorioetako jarduerek aurrez esleitutako eserlekuak izango dituzte, edukieraren %50era bitarte. Nolanahi ere, ezin izanen dira 200 pertsona baino gehiago izan. Debekatuta dago elikagai eta edarien kontsumoa. 22:00ak arte irekitzeko aukera izango dute.\nJarduera kulturalak eta aire libreko aisiako jarduerak egiteko, % 50eko edukiera errespetatuko da, gehienez ere 400 pertsonako mugarekin.\nKirol-zentroek ezin dute izan % 30eko edukiera baino handiagoa barne-jardueretarako eta % 40koa baino handiagoa kanpoko-jardueretarako. Ezingo dira aldagelak, dutxak eta iturriak erabili, saunak, jacuzziak edo antzekoak. Aldagelak eta dutxak banaka bakarrik erabili daitezke gidatutako kirol ekintzetan, entrenamenduetan edo lehiaketetan. Gehienez ere 21:00ak arte irekitzeko aukera izango dute, lehiaketetarako edo entrenamenduetarako kirol profesionalaren kasuan izan ezik.\nIzaera ez profesionaleko lehiaketak eta kirol-ekitaldiak %50eko edukierarekin egin ahal izango dira, gehienez 200 pertsona elkartuta instalazio itxietan eta 400 aire zabalean. Janariak eta edariak kontsumitzea debekatuta dago.\nAisialdirako igerilekuek ezingo dute edukieraren %50a gainditu. Kirolerako igerilekuetan muga 10 pertsona izango da. Aldagelak eta dutxak erabil daitezke bakarka. 21:00ak arte irekitzeko aukera izango dute.\nEspazio itxietan zuzendutako kirol-jarduera fisikoak egiteko taldeak gehienez 10 lagunekoak izanen dira. Taldeak 15 lagunetara handitzen ahalko dira, instalazioak parte-hartzaile bakoitzeko 5 m2-ko baldintzak betetzen baditu mugikortasun gutxiko jardueretan eta 20 m2-koak, mugikortasun handiko jardueretan, aireztapen naturala edo mekanikoa airea berzirkulatu gabe.\nKirol instalazioetarako sarreran zein mugitzerakoan eta intentsitate baxuko kirola egiterakoan musukoa erabiltzea derrigorrezkoa izanen da.\nKorrikalariek musukoa erabili beharko dute derrigorrez 1,5 metroko distantzia mantendu ezin dutenean. Parkeetan, pasealekuetan, hirigunean zein jende askoko eremuetan kirola bakarka egitea gomendatzen da.\nHaurrentzako parkeak eta kirolerako zonak aire zabalean erabili daitezke, gehienez % 75eko edukierarekin. Gehienez 21:00ak arte egongo dira irekita.\nAkademietan, autoeskoletan zein arautu gabeko irakaskuntzako ikastetxe pribatuetan eta prestakuntza-zentroetan ez da baimendutako gehieneko edukieraren% 50 gaindituko eta pertsonen arteko 1,5 metroko distantzia bermatuko da. Gehienez 21:00ak arte egongo dira irekita.\nBiltzarrak ahal dela telematikoki egingo dira; beste modalitate batean egin nahi izanez gero, aldez aurretik jakinarazi beharko diote Nafarroako Osasun Publikoaren eta Lan Osasunaren Institutuari.\nNegozioen bilerak eta hitzaldiak edukieraren %50arekin egin ahal izango dira, gehienez ere 200 lagun eta eserita. Modalitate telematikoa erabiltzea gomendatzen da.\nDebekatuta dago aire zabaleko tokietan erretzea, beste pertsonekin gutxienez 2 metroko tartea gorde ezin denean eta eta mugimenduan egonda.\nDecreto foral y orden de salud


eLumaren Kilima: Ipuina Leire elurretan\nIpuina Leire elurretan\nUrte Hasiera zen,2021 urtarrilaren 1.a.Leirek 10 urte zuen,bere neba Inigok 7 urte zituen.\nLeire txalet batean bizi zen,3 pisu zituen. Goian logelak zeuden,erdia egongela,sukaldea eta kampora ateratzeko atea.Eta behean txoko bat garaje batekin alboan.\nKonfinamendu garaian,ez zuen oso txarto pasatu,bi lorategi zituelako,nahiko handiak. Aurrekoan piszina bat zuten oso handia,eta atzeo aldean porteria bat eta saskibaloira jolasteko kantza bat.Leire elurra egitea\nnahi zuen baina negu guztian ez zuen ezer egin.\nLotara joan zen eta hurrengo egunean, esnatu eta lorategira joan zen:elurrez beteta zegoen.Goaldu ondoren gurasoekn elur gerra egin zuten eta arratzaldean elur panpin erraldoi bategin zuen.Leire oso pzik zegoen,bereetxean elurra zegoeak.Elurrarekin jolastu ondoren Leireren amak Txokolate beroa egin zion meriendatzeko.Trneoa hartu eta elurretaik bota ziren.Gurasoak esatenzieten:\n-Leire,Inigo,ez bota trineoareki,azkenean min egingo zarete!!!\nBaina eurek ala ere elurretik trineoarekin botatzen jarraitzen zuten.Argazki asko egin zituzten elurretan gero albun bat egin nahi zutelako.Horrela ibili ziren beste egunetan ere,oso ondo pasatu zuten astea,elur panpinak egoiten,elur gerrak...\nHurrengo egunean,lagunekin geklditu zen zinemara joateko.Txanoa,bufanda eta eskularruak hartuzituen.Hotz handia giten zuelako.Horrela aste oso bat,glditu gabe,elurra barra-barra ari zen.\nBaina bakarrik aste bete izanzen.Hurrengo zapatuan elurra egiteari utzi zion eta handik bi egunetara,ez zen elurrik gelditzen.Berari ez zitzaion asko importa Leire gutxienez aste baten eñurraz gozatu zuelako,beste batzuk ez zuten elurrik eduki eta momontuz ez dute edukiko\n3.zikloa talde urdina\nPublicado por Landako Eskola en 12:14\nMI PAJARO PIPI\nSentsazio ziragarriak jolastorduan